Armand David - Wikipedia, entziklopedia askea.\nJean-Pierre-Armand David Haltzueta (Ezpeleta, Lapurdi, 1826ko irailaren 7a - Paris, Frantzia, 1900eko azaroaren 10a) Euskal Herriko misiolari lazarista, zoologo eta botanikoa izan zen. Animalia, harri eta fosilak bildu zituen Txinan Parisko Natur Historiako Museoarentzat. Berari bidalitako materialetan oinarriturik espezie berriak deskribatuta, Europako zenbait biologok 70 landare mota ingururen izen zientifikoak berari eskaini zizkioten, eta Davidia generoa berariaz sortua izan da Davidia involucrata zuhaitza izendatzeko.\nEzpeleta, 1826ko irailaren 7a\nParis, 1900eko azaroaren 10a (74 urte)\nbotanikaria, misiolaria, esploratzailea, zoologoa, apaiz katolikoa eta ornitologoa\nDavidia involucrata, Armand Davidek deskribatua eta bere ohorez izendatua.\nArmand David 1884an.\nHala ere Armand David, nahiz eta euskal zientzilari eta exploratzaile handienetakoa izan, ez da sobera ezaguna euskaldunen artean. Manex Hiriart-Urrutik aspalditik idatzi zuen berari buruz Eskualduna astekarian 1900. urtean:\n1 Haurtzaro eta gaztaroa Euskal Herrian\n2 Formakuntza urteak Parisen eta Italian. 1848-1862\n3 Pekingo inguruetan aurreneko bidaia eta esplorazioak. 1862-1866\n3.1 Txina zentraleko eta Tibet ekialdeko explorazioa (1868ko maiatzaren 26tik- 1870ko ekainaren 24ra)\n3.2 Qinling eta Jiangxi mendien explorazioa (1872ko urriaren 2tik - 1874ko apirilaren 5era)\n4 Lan ospetsuenak\nHaurtzaro eta gaztaroa Euskal HerrianAldatu\nArmand David Lapurdiko Ezpeletan jaio zen, 1826ko irailaren 7an, Bergara etxean. Aita, Fructueux-Dominique-Génie David, notable edo jauntxo bat izan zen. Bertako sendagilea izan zen, eta baita auzapeza ere sasoi batean. Politikoki Armand Daviden aitak jarrera legitimista oso sutsuak defenditu zituen bere bizitzan zehar, eta bere ideologia seme-alabei igortzen saiatu zen. Baina aldi berean Historia Naturala gustokoa zuen gizona zen eta Armandi sortu zion naturzaletasuna eta abere, hegazti, lore eta abarrak aztertzeko zaletasuna. Ama, Rosalie Haltzueta, baionarra zen, eta familia onekoa, antza.\nArmandek bi urte eman zituen Baionako Apaiztegi Handian apaizten.\nFormakuntza urteak Parisen eta Italian. 1848-1862Aldatu\nBaionako apaiztegiaren urteak eta gero, Armand Parisera joan zen 1848an, bere nobiziadoa Lazaristekin egiteko. Orden erlijioso hau Vincent de Paulek sortu zuen 1625an et bere kideak, Lazarista izenekoak, bertako nekazaritza eremuko txiroak zein urrutiko atzerriko jendeak ebanjelizatzera bidaltzen zituen. Ordenaren diziplina zorrotza eta obedientzia erabateko zen.\nArmand 1850ean apaiztu zen, berak 24 urte zituela. Orduan urrutiko herrialdetan misiolaria aritzea dauka amets, baina azkenean Ordenak Italiara bidali zuen, Sanoveko ikastetxe lazaristara, Genovatik gertu. Bertan Natura zientziak irakatsi zituen.\nSanoven beretzat oso atseginak izan ziren 10 urte eman zituen ezpeletarrak, Natur Zientzietan bere ezaguerak handituz. Bere ikasleekin batera bilduma zientifikoak osatzen zituen eta taxidermiaren teknikak ikasi ere. Bertan emandako hamar urtetan Armandek ia ahaztu zituen Txinan misiolaria ibiltzeko ametsak baina 1861ean Henri Milne-Edwards zoologoak, orduan Parisko Natur Historiaren Museoren kudeatzailea zena, Misiolariei laguntza eskatu zien Txinako landare eta animalien espezien inbentarioa egiteko. Garai hartan Txinako landaretza eta fauna oso ezezaguna zen mendebaldean. Gauzak horrela 1862an ezpeletarra Pekinen bere ordenak zeukan misiora igorria izan zen.\nPekingo inguruetan aurreneko bidaia eta esplorazioak. 1862-1866Aldatu\nTaiping matxinadan zehar (1850-1864)zein Nianen eta dunganenean dozenaka mila hildakoak egon ziren. Aldi berean Txinako Inperioak elkarren harturiko Frantzia eta Bretainia Handiko armada kolonialen erasoak jasan zituen.\n1866ko martxotik urrira Mongolia exploratzen eman zituen. Pekinetik abiatu zen bere ekipamendu guztiarekin europarrek asko ezagutzen ez zuten ingurunera. Samdadchiemba gida bezela izan zuen. Hura, lama mongol zaharra zen, baina gazteagoa zela Tibetetik gida bezela egin zuen Aita Huc-arentzat. Chevrier ere berarekin abiatu zen.\nEgunero hartzen zituen landare, animali, zoru, jende, erlijio eta kulturei buruz anotazio ugari. Saratchin, Hohhot eta Baotou (呼和浩特市、包头市之间) hirien artean dagoen herrian, ezarri zuten kanpamendua.\nTxina zentraleko eta Tibet ekialdeko explorazioa (1868ko maiatzaren 26tik- 1870ko ekainaren 24ra)Aldatu\nFauna gehiago aurkitu zuen bidai honetan aurrekoarekin konparatuta. Txina rdialdetik hasi zen. Bertan, animali asko ikusi eta deskribatu zituen bere koadernotan. 1868ko urriaren 13an ibaia nabigatzeko ondo zegoen eta itsasontzis handik abiatu egin zen.\nUrte horretako abenduren 17an Chengdutik 250km mendebalderago joan zen. Han tibetar eta birmaniar etniekin topatu zen eta hizkuntza bereziak zituztela ohartu zen. 2000 metro gorako lurretan zegoen herrialde bat bezalako lurralde batean ezarri zuen bere kanpamendua. Lur horrek Mantse printze baten kontrolpean zegoen; bertan bederatzi hilabete eman zituen. Ehiztarien laguntza eskatu zuen lur eremu hurrunenak ezagutzeko eta ondo ordaintzen zuenez, ehiztari ugari etorri zitzaizkion. espezie asko deskribatu eta hartu zituen. Horien artean, zazpi rododentro espezie aurkitu zituen. Baina bere sona panda erraldoiak europan ezagutzera eman zituelako eskuratu zuen. 1869ko martxoaren 11an Hongshanding 红山顶 exploraten zebilila Li delako gizonak tea hartzera gonbidatu zion. Berak hartz zuriak zeudela esan zion eta Armand liluratuta utzi zuen. Martxoaren 23an ikusi zuen lehen hartza. Dena zuria zen, hankak, begi alboak eta belarriak izan ezik, beltzak zirela. Gaztea zen, baina hilabete bat geroago hartz nagusi bat ikusi zuen eta urteekin kolorea aldatzen ez zutela ikasi zuen. Banbua jaten zuela idatzi zuen eta mendi garaietan ezkutatzen zela. Panden deskribapen zientifiko zehatzak Milne Edwards egin zuen Parisen 1870ean Armanden deskribapenekin. Tibet ekialdeko lurraldetik 676 landare espezie, 145 ugaztun eta 441 hegazti museora bidali zituen. Qhinhai lurraldean, Txinako salamandra erraldoia (Andrias davidianus, lehen Sieboldia davidii) aurkitu zuen. 1,80 metrokoa izan daitekeela esan zuen eta 50 urtez bizi. Shanghaira joan zen gero. Tianjingo portuan, 1870eko ekainaren 24an, hartu zuen Frantziarako bidea.\nQinling eta Jiangxi mendien explorazioa (1872ko urriaren 2tik - 1874ko apirilaren 5era)Aldatu\nPekinetik atera zen bidai honetan bi laguntzaile gazterekin eta 150 kg material zeramatzatela: guztia mugitzeko, bi karreta erabili zituzten. Bide aldaketa egin zuen bidaiaren lehen partean eta hegoaldera joan ostean, mendebaldera joan zen, Singanfou (gaur egunGo Xi'an), hirira. Momentu hartan musulman gatazkak zeuden Gansu probintzian eta hara joatea ezinezkoa zela ulertu zuen. Hilketa handiak gertatu omen zirela esaten zuten handik zetoztenEk eta Gansun ez sartzeko erabakia hartu zuen.\nXi'An-en zela, handik hegoaldera dauden Qinling (秦岭) mendiak exploratzea erabaki zuen. Mendi hauek hegoaldeko klima subtropikala eta iparraldeko klima epelak banantzen dute. Horregatik, fauna eta landareetan oso aberatzak dira. Gainera mendiok txinako bi bailara garrantzitsuenak banantzen dituzte; Yangtse ibaia (Yangzi Jiang, 扬子江) dagoen arana eta ibai horia (Huang He, 黃河) dagoen arana.\n1872ko azaroan, mendi artean dagoen (Yinjiapo殷家坡) herrian zegoela, pantera batek bizilagun baten txakurra jan egin zuen.\n1873ko urtarrilean, mendi hauen mendebaldetik egon zen eta Taibaishan 太白山 (« mendi zuria ») mendia ikusi zuen. Mendi hau, mendikate guztiko mendirik altuena da, 3 767 metroko altuerarekin. Handik, Han ibaiko bailarara joan zen. Han ibaia Yangtse ibaira botatzen ditu bere urak eta bera Han ibaitik bera joan zen Hankou hiriraino. Ibaiako ur laster batzutan uretara erori zen eta baita bere kaxa batzuk ere.\nGero, 1873ko maiatzaren 22an hego-ekialderako bideari ekin zion. Nanchang (南昌) hiritik pasa zen eta Jiangxi probintzia gurutzatu zuen, Fǔzhōu (抚州)raino. Hiriko hego-ekialdean zegoen Tsitouko eskolan geratu zen denbora batez. Gaixotu egin zen bertan eta uda osoa ohean pasa behar izan zuen. Irailaren bukaeran, hobeto sentitu zenean, Fujian mendietarantz abiatu egin zen. Tsitoura itzultzeko bidaia 1873ko abenduan hasi zuen.\n1874an Frantzian sartu zen.\nKepa Altonaga: Armand David, pandaren aita, Elhuyar, 2001.\n↑ Halsouet grafia frantximantean.\nWikimedia Commonsen badira fitxategi gehiago, gai hau dutenak: Armand David\nElhuyar aldizkariaren artikulua\nEspezieak: Armand David\nAzken aldaketa 14 abendua 2021(e)an, 17:08(e)tan\nOrriaren azken aldaketa: 14 abendua 2021, 17:08.


Datorren astelehenean, martxoaren 23an, Ramón Rubial Fundazioak eta Euskaltzaindiak bi urteko iraupena izango duen lankidetza hitzarmena sinatuko dute, Bilbon, Akademiaren egoitzan. Fundazioaren izenean Eider Gardiazabal presidenteak sinatuko du, eta Euskaltzaindiarenean Andres Urrutia euskaltzainburuak.\nEurekin batera honako hauek izango dira ekitaldian: Idoia Mendia eta Vicente Reyes, PSE-EEko idazkari nagusia eta Prestakuntza eta Kultura idazkaria, hurrenez hurren; Xabier Kintana Euskaltzaindiaren idazkaria eta Adolfo Arejita Iker sailburua.\nHitzarmen horren helburua Ramón Rubial Fundazioaren eta Euskaltzaindiaren arteko lankidetzarako oinarri nagusiak ezartzea da. Hala, euskara hedatu eta indartzeko jarduerak antolatzea izango da bi erakundeon xedeetako bat.\nFundazioa eta Akademia elkarlanean arituko dira, bereziki, euskararen normalizaziorako proiektuak garatzeko, eta Ramón Rubial Fundazioaren barruan edo beronen bitartez Euskaltzaindiak euskarari buruz emandako arauak edo gomendioak zabaltzeko.


Skakeitan taldeak bere laugarrenaren aurrerapen singlea kaleratu du, “Ezpainetan Odola” - Nontzeberri\nHasiera/MUSIKA/Skakeitan taldeak bere laugarrenaren aurrerapen singlea kaleratu du, “Ezpainetan Odola”\nHiru urte lanik kaleratu gabe egon ondoren, Skakeitan taldeak bere laugarren LP-aren aurrerapen lana kaleratu berri du, Ezpainetan Odola kantuaz osatutako singlea.\nBere laugarren lana izango denaren aurrerapen singlea, pasa den urriaren 11an aurkeztu du talde donostiarrak. Usurbilen grabatu dute Haritz Harreguy teknikariarekin eta Bartzelonako Blind Records estudioko Santos Berrocal teknikariarekin, azken hau, Love of Lesbian, Mucho edo Sidonie bezalako artistekin lan egin duena, beste batzuen artean.\nAurrerapen kantu hau dekadentziaren babesgabetasuna aldarrikatzera dator, “auto-maitasunari abestuz, dena erortzen ari den testuinguru batean”. Taldeak gaineratu duenez, “egituratzen gaituen oinarria aldatu gabe zoriontasunera iristeko ezintasuna azaldu nahi du gitarra fuzzero, bateria indartsu eta koltxoi sintetikoen bitartez. Nostalgia sinfoniko puntu bat duen ereserki gordin bat”\n2010.urtean Usurbilgo Higain Estudioetan, Ahots gabekoen ahotsa (2012) lehen lana grabatu eta kaleratu zuen talde donostiarrak, beren izaera definitzen hasiko zen lana. Gerora, bai etxean eta baita nazioartean, ezagunak egin dira beste hainbat talde ospetsurekin emandako zuzenekoengatik, esaterako, Manu Chaorekin 40.000 pertsonen aurrean emandako kontzertua. 2014 urte amaieran iritsi zen, ordea, Skakeitan taldeak jasandako eboluzioaren fruitu izan den Orekariak (2014) lana, hau ere Usurbilgo Higain Estudioetan sortua Haritz Harreguyren gidaritzapean. Proiektu honen babes ekonomikoa ahalbidetzeko, gainera, crowdfunding edo finantzaketa kolektibo baten aldeko apustua egin zuten, erantzun oso ona lortuz.\nHandik aurrera, asko izan dira taldeak zapaldu dituen oholtzak. Adibidez, 2015. urtean Benicassimen (Valentzia) egiten den Rototom Sunsplash jaialdian izan ziren, Europako reggae jaialdi garrantzitsuenean, hain zuzen ere. Bad Manners taldearekin batera zenbait kontzertu egin dituzte, Euskal Herrian zein estatuan. Japonian ere ibiliak dira eta 2015ean Japan Tour izeneko biran, Tokioko hainbat aretotan zuzenekoak eman zituzten. 2016. urtearen hasieran Suitzan ere izan ziren eta zuzeneko emanaldi batzuk eskaini ere Berna, Luzerna eta Bremgartenen, besteak beste. 2016. urte amaieran disko berria etorri zen, hirugarrena, Galera (2016) izenburupean.\nEta orain, buru belarri ari dira laugarren lana prestatzen. Taldeak iragarri duenez, urte amaieran ikusiko du argia bere lan berriak, Nola galdu denbora izenburupean, Mauka Musikagintza diskoetxearen eskutik. Skakeitan osatzen dute Pello Armendariz (ahotsa),Borja Anton (gitarra), Asier Iriondo (baxua eta koroak), Olatz Salvador (teklatuak eta koroak), Julen Idigoras (bateria), Aitor Valcarlos (tronboia), Gorka Valcarlos ( tronpeta) eta Ander Zabala (tronboia eta koroak) musikariek.


Kontsumitzaileen elkarteek eskatzen dute enpresetako bezeroarentzako arreta-zerbitzuak ere pertsonek eman ditzatela. | Consumer\nKontsumitzaileen elkarteek eskatzen dute enpresetako bezeroarentzako arreta-zerbitzuak ere pertsonek eman ditzatela.\nErabat informatizatutako zerbitzuek erabiltzaileei denbora eta dirua galtzea eragiten dietela uste dute.\nCiUk orain dela egun batzuk egin zuen proposamenari jarraituz, kontsumitzaileen elkarteek eskatzen dute enpresetako bezeroarentzako arreta-zerbitzuek operadore pertsonalak izan ditzatela eta ez daitezela guztiz informatizatuta egon. Haren iritziz, formula horrek denbora eta dirua galtzea eragiten die erabiltzaileei.\nKontsumitzaileen Babesa Hobetzeko Legearen Aurreproiektua onartu ondoren, Jordi Xuclá CiUko diputatuak arau horri egindako zuzenketa iragarri zuen duela egun batzuk, Parlamentuan dagoenean, bezeroei laguntzeko zerbitzu informatizatuak soilik debekatzeko. Xuclák azaldu zuenez, testu hau “aukera ona” da bezeroarentzako arreta-zerbitzuen inguruan dagoen “legezko hutsunea” betetzeko, batez ere telefoniarena, kexa-kopuru handiena jasotzen baitute.\nIldo horretatik, azpimarratu zuen zerbitzu erabat informatizatuek denbora, pazientzia eta dirua galtzea dakartela askotan kontsumitzailearentzat, “minutu askoan alde batera utzi da eta, azkenik, ez du kexa aurkeztu nahi”. Hori saihesteko, CiUren ekimenak aldezten du beharrezkoa dela erabiltzaileak pertsona batekin hitz egiteko aukera duen arreta mistoa izatea.\nRubén Sánchez Ekintzan Dauden Kontsumitzaileen eledunak (FACUA) dioenez, arazoa da “prozedura informatizatuek gaizki funtzionatzen dutela”, eta zenbait egoera gertatzen dira; esate baterako, pertsona batek bost minutu daramatza makina batekin hitz egiten, eta berriro egin behar dizkio eskaerak operadoreari, azkenean harekin harremanetan jartzea lortzen badu.\nBestalde, Sánchezek dio “batzuetan ordenagailuek ez dituzte ulertzen estandarra ez bezalako azentuak, eta, hain zuzen, Andaluzian arazo asko izaten dira horregatik”. FACUAk positibotzat jotzen du CiUren ekimena, baina uste du zabaldu egin beharko litzatekeela zerbitzuak ematen dituzten enpresa handien bezeroarentzako arreta-zerbitzuak doakoak izan daitezen 900 lineen bidez.\nCiUren ekimena “egokia” da, nahiz eta arlo horretan legea ez litzatekeen beharrezkoa, “sen oneko” gaia baita, OCUren arabera. Hala ere, araua justifikatzeko, Enrique Garcíak, OCUren zerbitzu juridikoko Enrique Garcíak dioenez, “egin diren gehiegikeriak, erreklamazioen gorakada bortitzean islatu direnak, batez ere telefonian”. “Ondo dago zerbitzuak automatizatzea kudeaketa arintzeko, baina beti egon behar da pertsona batekin hitz egiteko aukera, batzuetan arazoa ez baita konpontzen norberarekin edo ezarekin, eta funtsean estrategiak ezkutatzen dira bezeroa aspertzeko eta ez erreklamatzeko”, dio Garcíak.\nKontua da orain arte legeak ez duela zehazten nolakoa izan behar duen bezeroarentzako arreta-zerbitzuak, eta CEACCUko Eugenio Ribonek dioenez, doakoa izan behar du.\narreta bezero personas-eu


Bertan 2 - Gipuzkoa ezezaguna. Kapitulo 16: Zerain\nBertan > Gipuzkoa ezezaguna > Euskara bertsioa: Zerain\nEz, badakit topikoa irudituko zaizuela, baina horren goiz ezereztatutako gure Gipuzkoa honetan geratzen den azkenetako paisaia magikoa bere baitakoa du Zeraingo herriak. Eta lehendik ere esan bezala, susmoa dut ez ote den azkenera eramaten ari, haran berde, itzal handiko ohitura, baserri zuri, eta pago, aritz eta gaztainondo basoek iruditatutako eskema erromantikoa. Gure ibai arroak kale bakar bihurtu dira ia dagoeneko, hirikidetza, proiekzio fenomenoa eta gertu dugun etorkizunerako igarriezinak diren ondorioak sortu eta ernatuz. Baina esan dezagun poetak dioen bezala: "Errua zeini leporatuko aritu beharrean, egin diezaiogun bizitzari aurre. Galdutakoa galdu dugu eta kitto. Banderari, ordea, uhinak antzematen zaizkio oraindik eta inguruak ez du etsi"...\nZeraingo Jauregi Dorretxea.\nZerain hilerriko gainetik.\nHarrizko plaka dorretxearen fatxadan.\nZeraingo herria Aizelekuko ezproi batean dago eraikita, Segura eta Mutiloa biltzen dituen harana inguratzen duten mendietan. Zerain, plazan zuhaitzak dituzten herri horietako bat da, igandetan gerizpean meska-mutil kozkorrak jolasean ibiltzen diren horietako bat, automobilen zarata hotsa entzuten ez den horietakoa.\nZerain, San Adriango tunelerako bide horietako bateko antzinako mugarri, errepideek "Dos Mares"eko uren mugaldea igaro ahal izateko portu xamurragoak aurkitu zituztenean geratu zen baztertuta, eta denboraren poderioz bere landa bazterrean erabat ahaztuta. Gaur egun, Seguratik abiatuta Aztiria auzoraino igo eta Legazpira gero behera egiten duen errepidea besterik ez du inguruan topatzen.\nGaltzara zaharrean, tarteka sasitartean galduta eta harriak lokatz azpian dituela, antzinako historioen, leienden, kontuen eta sinesmenen aztarrenak, eta horiekin batera Tartalo, Lamiak eta Aketegiko Dama, edo bide bazterrean hil eta hilobiratutako soldadu eta bidaiariak hantxe geratu dira bertan behera, hari telefoniko, hariteria elektriko, eta eztanda-motoreen ihes-tutuetako kelarrearen izu-ikaraz. Zorigaiztoko horien oroigarri lurrean zulatuta eta sasiartean estalita dagoen hilarri diskoidalak besterik ez ditugu. Jasokundearen Andra Maria eliza gure lurraldean dugun elizik zainduenetakoa eta interes handienekoa dela esan genezake. Barrualdean aipatzekoak, bataio harria, gotiko estiloko pieza zoragarria, harrian landua, eta sortu izan zeneko sinbolo erromanikoen errepresentazio astral garbizale eta garatuagoduna; hilobi gotikoa; urbedeinkatu-ontzi interesgarria eta, batez ere, saihetseko horma batean agertzen den Kristo erromaniko zoragarria.\nHerriaren erdian, ondo-ondoan plaza duela, osin lehor baten alboan, Jauregi dorretxeak ez du lan gutxi tente irautearekin. Antzinako hobia itxita dago; banderizen gordeleku izana, bertan sar ez zitezen itxi zuten Erdi Aroan atearen giltzarriaren altuera arte murriztuz. Ordutik, hareharrizko harlangaitz sendoko paretetan ondo gordetzen jakin izan du bere duintasuna. Adreilu gorri trinkoak eta zurezko bilbadurak, lekuaren arabera bertikala nahiz oblikuoa, harlangaitzaren ordeak egin zituzten, eta zabaldutako leihateek edo balkoi motzek leiho ojibalak edo murruarteka estu eta beltzak ezabatu zituzten.\nAtearen bi aldetara, letra gotikoz harrian landutako esaera borratu egin da euriaren eta haizearen eraginez; horman, atetik oso gertu dagoen plakak bakarrik egin ahal izan dio aurre eguratsari eta mendeaen iraganari. Lau izarretako antzinako plaka dugu berau, angulu bakoitzean zortzi puntakoa, ilargiak besarkatutako eguzki bat erdian duela. Eguzki goibela, izan ere. Negargurea duen eguzkia, alegia. Baina ez dugu sekulan ere jakingo zergatik edo zer adierazi nahi izan zen han jarri zutenean. Bere antzinako lekua hori zenik ere ez dakigu. Mendeetan zehar, gure herri zahar honek zerbait adierazi izan du, zerbait eskatu, edo zerbaitetaz babestu dela uste izan du zeinu eta figura horiekin. Bizitza eta heriotza, zoriona edo zorigaiztoa, kristau aurreko galdutako erlijioen ondare ditugun sinbolo horiei lotutakoak zirela zalantzarik ez dago.\nSan Blas ermita tajuz zaharberrituta. Antzinako apaiz etxea zaharberrituta. Plazak beste zuhaitz bat erdian duela, artea alegia, herriaren sinbolo. Bertan museo bat jartzekotan direla. Udaletxeko, bentako eraikina eraberrituta, eta bertako gartzela zaharra museo bihurtuta, azkenaldi honetan ere, interes izugarria duen Urkulluetako museo eta zerrategia zaharberritu egin dute baita ere. Zerainek itxura berria hartzeaz gain zera erakusten digu, gizakia, benetan nahi izanez gero, eguneroko bizitzari aurre egiteaz gain, gauza dela poetikotasunean bizitzeko.


"Umeak susmopean egon dira historikoki, ez zirelako euren legeak ezagutzen" - Laudio - Aiaraldea.eus\n"Umeak susmopean egon dira historikoki, ez zirelako euren legeak ezagutzen"\nErredakzioa 2017-01-18 14:52\nAstelehenean eskaini zuen Rafael Cristobal Baldorrek hitzaldia Laudion. Argazkia: aiaraldea.eus\nRAFAEL CRISTOBAL BALDOR (Bilbo, 1938) psikiatra da, eta “konfiantzaren pedagogiaaren” bultzatzaile nagusietako bat da. Astelehenean hitzaldia eskaini zuen Laudioko Kultur Etxean, Laudio Ikastolak gonbidatuta.\n“Konfiantzaren pedagogia” aurkeztera etorri zara Laudiora. Zertan datza pedagogia mota hori?\nKonfiantzaren pedagogia aurkikuntza bat izan da, zientzietan oinarrituta eginikoa. Pedagogia demokratiko bat, ez litzatekeena norbanako baten gustu eta iritzietan oinarrituko, baizik eta zientzietan.\nZientzietara jotzean konturatu nintzen umeengan konfiantza izan daitekeela, arroz edo artoan konfiantza izan daitekeen neurri berean. Baina horretarako beharrezkoa da umearen legeak ondo ezagutzea. Umearekiko konfiantza izan dezakezu baldin eta bere garapenaren legeak aplikatzen badituzu. Giza-umeak badu konplexutasuna, animalien munduko beste edozein izaki bizidunek izan dezakeen konplexutasuna baino handiagoa. Baina bere legeak hobeto ezagutzera bultzatu behar gaitu konplexutasun horrek.\n"Pedagogia demokratiko bat da konfiantzarena, zientzietan oinarritutakoa"\nJoera handia egon da umeen garapenaren bilakaera genetikari egoztekoa. Baina ume bat bere nerbio sistema garatua izanda jaiotzen bada, hazkuntzan dago gakoa. Ume bakoitzak tenperamentu ezberdin bat dauka: gehiago edo gutxiago hazten da, ilearen kolore ezberdina izan dezake. Baina baditu lege batzuk, beste edozein izaki bizidun bezala.\nUmeei buruzko zientziak asko garatu dira XX. mendearen bigarren erdialdetik hona, aurretik inoiz ez bezala. Gaur egun baditugu pedagogia bat oinarritzeko haina ezagutza.\nHaurrek badute orduan berezko sen bat?\nNoski. Konfiantzaren pedagogia umeen senak hartzen ditu kontuan, haurrek egiten dituzten seinaleak interpretatuaz. Modu horretan, guraso zein hezitzaileei ahalbidetzen die umea zientifikoki ezagutzea, egiten dituen seinaleak interpretatu eta egoki erantzunez.\nIzaki bizidun guztiek egiten dituzte seinaleak. Landare bat zimurtuta badago zerbait falta zaionaren seinalea da. Umeak ere negar, irribarre edota antzeko seinaleek bidez adierazten digute zer egin behar dugun. Umean konfiantza izan dezakegu, bere legeak ezagutzen baditugu.\n"Gizakiak oso heldugabe jaiotzen dira primateekin alderatuta"\nGizakia oso heldugabe jaiotzen da, gurekiko hurbilen dauden izakiekin (primateekin) alderatuta. Orangutanak, adibidez, askoz helduago jaiotzen dira, hori esateak eztabaida piztu dezakeen arren. Hauek ere oso heldugabe jaiotzen dira beste primate batzuekin alderatuz gero, baina ez gizakiek haina. Gizaki batek 4-5 hilabete behar ditu txinpantze batek jaiotzetik dituen gaitasunak garatzeko. Potentzialtasun asko izatea dakar horrek, eta hazkuntzaren arabera garatuko dira gaitasun horiek ondo edo txarto.\nUmeak susmopean egon dira historikoki, ez zirelako euren legeak ezagutzen. Horregatik esaten zen esaldi hau: “La letra con sangre entra”. Hori ez da horrela, letra gustuaren bidez sartzen da. Haurrak badu ikasteko gogoa, baina bere erritmora egokitu behar zara. Askotan esaten da baita haurra besoetan hartzen baduzu mimatu bat bilakatu dela, baina ez da hala. Zientziak dio umeek ezin dutela euren burua erregulatu. Gurekin harremanetan egon behar dute, eta zuk ez badiozu jaramon egiten negar egiten ari denean izorratu egingo da. Zientziak bide seguru bat ematen digu nola jokatu jakiteko. Psikologiaren ingeniaritza da pedagogia.\n"Haurrak badu ikasteko gogoa, baina bere erritmora egokitu behar zara"\nGaur egun bizi ditugun garaietan guraso eta hezitzaileek askotan ez dakite nola jokatu behar duten, milaka teoria daudelako. Umeei asko laguntzen die guraso eta irakasle seguruak izatea. Ez dogmatikoak, ematen dituzten pausoez ziur daudenak baizik. Modu horretan, elkarrekiko konfiantza bat garatzen da haurraren eta hezitzailearen artean.\nPosiblea da horrelako pedagogia bat aplikatzea gaur egungo hezkuntza sisteman? Zer paper jokatu beharko lukete hezitzaile eta gurasoek?\nBateratu egin beharko lirateke familia eta eskola. Hori azpimarratu nahiko nuke. Oso garrantzitsua da umea irakasleekin etxekotzea. Umearen izeko-osabak bihurtu behar dira hezitzaileak. Etxearen luzapen bat bihurtu behar da eskola. Modu horretan haurrak ez du negar egingo gurasoengatik banatzen denean, eskolan ere senideekin egongo delako.\nAstakeria bat da gurasoak gatazkan egotea irakasleekin. Gurasoak eta eskola ezin dira kontrajarriak izan. Psikologian formatu behar dira horretarako, umeak egoki interpretatu ahal izateko. Laudio Ikastolan hori egiten ari dira, adibidez. Ni hilabetean behin nator, prozesuan laguntzera. Familia mintegiak ere antolatzen dira, zeintzuetara ez dauden soilik gurasoak gonbidatuta. Garrantzitsua da baita aitona-amonak gerturatzea, horiek direlako denbora gehien dutenak eta eurak direlako sarritan umeak eskolara ekarri eta eskolatik eramaten dituztenak.\n"Eskola eta familia bateratu beharko lirateke. Oso garrantzitsua da haurrak irakasleekin etxekotzea"\nHala ere, familia guztiek gerturatzerik ez daukatenez, artikulu pedagogiko bat idazten dut hilero, familia guztiei igortzen zaiena. 16 ikastola daude proiektu hau garatzen, eta oso gustura. Umeen seinaleak oso argi eta logikoak dira. Horregatik harrera ona izan du pedagogia honek.\nHaurren seinale horietako bat azaltzerik izango zenuke?\nLiburuak idatzi ditut horren inguruan, hezitzaileei zuzenduagoak agian gurasoei baino. Baina gauza oso sinple batekin hasiko gara: umeak negar egiten duenean. Umeak negar egiten badu, zerbait gertatzen denaren seinale da. Irribarre egiten badu, aldiz, zerbait ondo doala esan nahi du. Bazegoen esaera bat zioena maite zintuenak negar arazi egingo zizula. Hori gezurra da. Negar arazi egiten badizut mina egiten ari natzaizu. Akats bat da.\nUmeek bi gauzengatik egiten dute negar, funtsean: mina dutelako edo kontaktua nahi dutelako. Azken kasu horretan, komenigarria da haurra besoetan hartzea, modu horretan konfiantza bat garatuko duelako senideekiko. Gero gurasoek konfiantza hori transmitutuko diete eskolako irakasleei.\n"Uste oker bat da haurrak mimatzeko arriskua dagoelarena"\nEz dago, beraz, haurra mimatzeko arriskurik?\nEz, uste oker handi bat da hori. Esaten da baita haurrei ezin zaiela eskatzen duten hori eman, horrela apetatsuak bihurtzen direlako, eta hori ere ez da egia. Askotan esaten da haurrak bihurriak direla, baina esploratzaileak dira. Bost urtetik haurrerako haurrek euren ingurua ezagutu nahi dute, eta etxeak zein eskolak moldatu beharko lirateke jakin min hori asetzen laguntzeko.\nJaio eta bost hilabetera hasten da umea eginez ikastera. Gauzak egiten ikasten du, eta ikasten egiten ditu gauzak. Bizitzako lehen hilabeteetan garatzen dira haurrarengan giza sen gehienak. Lehen hiru urtetan senak eta emozioak garatzen dira, eta laugarren urtetik aurrera garatzen da ikasteko nahia. Haurren gosea piztu behar da, baina ez zaie ezer eman behar gosea piztua ez duten arte. Euren erritmoa errespetatu behar da. Haurrek baino pauso bat atzerago joan behar gara.\n"Garrantzitsua da irakasleek ikasgaia emozioen bidez transmititzea"\nGarrantzitsua da baita irakasleak ikasgaia emozioen bidez transmititzea. Guraso eta irakasleen begien bidez ikusten dute haurrek, ez esaten dutenagatik, sentitzen dutenagatik baizik. Haurrek gurekin duten harremana ona bada, guk gogoko dutena izango dute gogoko.\nAdibide bat jartzearren: gurasoek norbait errespetu handiz tratatzen badute, haurrak pentsatuko du pertsona hori garrantzitsua dela. Ez esan diotelako, ikusi egin duelako baizik. Gurasoek garrantzia ematen badiote trafiko arauei, haurrek garrantzitsuak direla ikusiko dute. Era berean, ume bat zientzien zale bihurtu dadin irakasleari biziki gustatu behar zaizkio zientziak.\nHori dela eta, beharrezkoa da helduok aldatzea, baldin eta pedagogia aldatu nahi badugu.


Bomy - Wikipedia, entziklopedia askea.\n50° 34′ 26″ N, 2° 14′ 06″ E / 50.5739°N,2.235°E / 50.5739; 2.235Koordenatuak: 50° 34′ 26″ N, 2° 14′ 06″ E / 50.5739°N,2.235°E / 50.5739; 2.235\nDelettes, Beaumetz-lès-Aire, Laires, Reclinghem, Vincly, Coyecques, Erny-Saint-Julien eta Fléchin\n310 (%49.1) 321 (%50.9)\nBomy Frantziako udalerria da, Pas-de-Calais departamenduan dagoena, Hauts-de-France eskualdean. 2013an 603 biztanle zituen.\n2007an Bomy udalerrian erroldatutako biztanleak 603 ziren. Familiak 244 ziren, horien artean 72 pertsona bakarrekoak ziren (24 bakarrik bizi ziren gizonak eta 48 bakarrik bizi ziren emakumeak), 76 seme-alabarik gabeko familiak ziren, 92 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 281 etxebizitza zeuden, 248 familiaren etxebizitza nagusia ziren, 12 bigarren erresidentzia ziren eta 21 hutsik zeuden. 280 etxeak ziren eta 1apartamentu bat zen. 248 etxebizitza nagusietatik 186 bere jabearen bizilekua ziren, 52 alokairuan okupaturik zeuden eta 10 doan lagata zeuden; 1ek gela bat zuen, 7 etxek bi zituzten, 34 etxek hiru zituzten, 72 etxek lau zituzten eta 134 etxek bost zituzten. 218 etxek euren parking plaza propioa zuten azpian. 128 etxetan ibilgailu bat zegoen eta 83 etxetan bat baino gehiago zituzten.\nBomy udalerriko biztanleria-piramidea 2009an .\n2007an lan egiteko adina zuten pertsonak 361 ziren, horien artean 250 aktiboak ziren eta 111 inaktiboak ziren. 250 pertsona aktiboetatik 233 lanean zeuden (143 gizon eta 90 emakume) eta 17 langabezian zeuden (4 gizon eta 13 emakume). 111 pertsona inaktiboetatik 34 erretiraturik zeuden, 21 ikasten zeuden eta 56 "bestelako inaktibo" gisa sailkaturik zeuden.\n2009an Bomy udalerrian 247 unitate fiskal zeuden, 607 pertsonek osaturik. Pertsona bakoitzeko diru-sarrera fiskalaren mediana urteko 14.504 euro zen.\n2007an zeuden 13 komertzioetatik, 1 erauzte enpresa zen, 1 janari enpresa zen, 1 bestelako produktu industrialen fabrikazioko enpresa zen, 4 eraikuntza enpresak ziren, 1 ibilgailuen saltze eta konpontze enpresa zen, 2 ostalaritza eta jatetxe enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 8 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 2 igeltseroak, 1 zurgina, 1 argiketaria, 2 ile apaindegiak eta 1 jatetxe.\n2000. urtean Bomy udalerrian 20 nekazaritza-ustiategi zeuden, 840 hektarea erabiltzen.\nBNF: 152685958 (data)\nOrriaren azken aldaketa: 10 azaroa 2020, 08:08.


NonStop Aventura | UrdaiRaid\n2017ko urriaren 7an, Busturia (Bizkaia)\nZergatik da UrdaiRaid ekitaldi jasangarria?\nI UrdaiRaid distantzia erdiko proba izango da, gehienez 7 ordutakoa. Disziplina nagusiak trekkinga edo korrika eta mendi bizikleta eta kayaka dira, nahiz eta proba berezi batzuk ere izango diren.\nUrdaiRaid, gainera, lasterketa berezia izango da, Urdaibai Biosfera Erreserban jokatuko da eta. Aberastasun natural handiko erreserba da: 729 fauna-espezie, 821 flora-espezie, 86 habitat, interes geologikoko 52 leku, Kontserbazio Bereziko 3 Eremu (KBE) eta Hegaztientzako Babes Bereziko Eremu bat (HBBE). Eremu horiek Natura 2000 Sarean zerrenaduta daude. Natura-intereseko Ramsar Hezegunea da 1993. urtetik, eta galzoriko edo Batasunaren intereseko 85 espezie biltzen ditu. Hori dela eta, UrdaiRaid kirol proba bat baino askoz gehiago izango da, partaideek paisaiez, faunaz eta floraz beteriko espektakulua bizitzeko aukera izango dute eta, mapa irakurtzeko gaitasuna frogatzen duten bitartean. Zalantzarik gabe, eta gure kirolaren ezaugarri diren baloreak jarraituz, partaideek eta antolatzaileek, arreta berezia jarri beharko dugu ingurunean.\nTalde guztien GPS jarraipena egongo da gure aplikazioaren bitartez: nonstoptracking\n2 taldekidez osatutako taldeak.\nMixtoa, Emakumezkoa, Gizonezkoa.\nIZEN EMATEA: INSKRIPZIOAK AGORTU DIRA\nUztailaren 1tik aurrera. Formularioa betez eta gure dendan ordainketa eginez .\nEzin izango da proba egunean izena eman. Urriaren 2a, izena emateko azken eguna.\nUztailaren 1etik 31era: 28€ pertsonako.\nAbuztuaren 1etik irailaren 18ra: 33€ pertsonako\nIrailaren 19tik urriaren 2ra: 38€ pertsonako\nBazkaria, partaideen lagunentzat: 10€ por persona\nMaila bakoitzeko lehenengo hirurentzat.\nPartaide guztiek korrikalariaren poltsa jasoko dute.\nBazkari herrikoia sari banaketa eta zozketa egin aurretik.\nSartu gure facebookean lasterketaren inguruko berri guztiak izateko!!!!\nEGITARAUA urriak 7:\n8:15 a 9:30 Partaideen harrera\n9:45 Azalpen teknikoa\n10:00 Mapen banaketa eta Irteera\n17:00 Penalizaziorik gabeko ordu limitea\n17:30 Helmugaren itxiera\n18:00 Sari banaketa\nAURRETIK urriak 6:\n20:00-21:15 Partaideen harrera (Busturia)


Xabier Erkizia, musikaria eta soinu artista: «Egun zerbait gainbaloratua badago, komunikazioa da hori» | EIBZko liburutegia\nHilabete batzuk igaro dira Audiolab soinu laborategiak Artelekurekin zuen lotura amaitu zela iragarri zuenetik. Honaino izeneko artikulua plazaratu zuen Xabier Erkizia Audiolabeko sortzaile eta kideak (Lesaka, 1975) euren blogean, bide batez bloga ere hamar urteko bidearen amaierara iritsi zela iragarriz. Proiektu horren sortzaile ez ezik alma mater-a izan da Erkizia hamar urteko ibilian. Arteleku joan zen, baina Audiolabek jarraitzen du elkarte modura. «Egun lau bat lagun gaude, Arteleku itxi ostean beste zenbaitek bere bidea egin baitzuen. Lehen talde finko bat baginen, 8-10 lagunekoa. Talde kolektibo hauek kontu ziklikoak izaten dira. Tamaina baino gehiago interesatzen zait jarrera, hala ere».\nAudiolab zertan da orain?\nGuretzat ere egoera arraroa da. Artelekutik Kalostrarako bidean ondo non gauden ez baitakigu. Kalostran bada grabaketa estudio bat, eta hor badauzkagu proiektuak martxan, baina zerbitzu modura egingo genuke lan bertan, elkartea bera ez dago Kalostran. Hasierako egitasmoa zen Artelekuk zerbitzu bat sortzea, soinuari eta musikari arreta berezia jarriko ziona. Gaur egun eredu horrek ez du balio Kalostran, ez baita zerbitzu anitzeko espazio bat, baizik eta zerbitzu mugatu eta itxikoa. Beste eredu bat da, eta beste garai baten beharrei erantzuten die. Guretzat, hasierako urteetan ondo egon zen Artelekuren babesean lan egitea, baina iritsi zen une bat kanpotik genituela lan proposamen gehiago barrutik baino. Guk Artelekutik ez genuen sekula soldata bat ateratzeko adina ere irabazi. Programatu egiten genuen, eta soberakina geratzen zena guretzat zen, urte osoko gasolina ordaintzeko ere ez ia.\nOrduan, ez da garbi egon, kanpotik behintzat Audiolabek zenbateko autonomia izan duen edo ez duen izan lanerako…\nBadira zazpi bat urte autonomia gehiagoz lan egiten ari ginela, eta gure bidea markatzen. Lehenengo urratsa izan zen elkartea osatzea, eta ofizialki ezagutaraztea. Eta elkarte gisa aurrera jarraitzen dugu. Proiektu mordoa dugu esku artean, eta Artelekuko lanetik libratzean guk are nabarmenago beste bide batzuk hartu ditugu. Esaterako, Tramontana izeneko nazioarteko egitasmo batean buru-belarri sartuta dago. Hurrengo hiru urteetan Oria, Deba eta Urola ibaien soinuzko erretratuak egiteko enkargua jaso dugu, eta bestelako tailerrak, ekitaldiak antolatzen ari gara udazkenerako.\nProiektu estimatua izan da Audiolab, oro har, nola hemen hala atzerrian ere. Gizartetik aldenduxea egon ote den egin zaio kritika, arte garaikideko beste esparru askori egin zaion kritika bera, alegia.\nUlertzen dut, baina bada topiko bat ere. Oro har, denok ezeroso jartzen gara ulertzeko eskakizun bat duen edozein jakintza parean topatzen dugunean, lehenengo keinua da ezerosotasunezkoa. Oso erosoak bihurtu gara, eta jaso nahi dugu dena xehatua. Orain generoaren kontuarekin gauza aipagarri bat gertatzen ari da; politikoki zuzen bihurtu da, eta denok esango dugu pentsamendu feministarekin gaudela, eta ondo dago lorpen hori, baina gero lau bider lauko musika bat egiten jarraitzen dugu, eta pose matxista batekin askotan. Batzuetan, halako boom batzuk sortzen dira, eta jende gehiagorenagan iristen dira, baina ahalegin horretan gastatzen dira, indarra galtzen dute, eta distortsionatzen dira, eta adi egon behar da. Uste dut lortu dugula iristea gizarteko hainbat esparrutara, baina beti kontziente izanik zer muga dugun. Esaterako, badakit elkarrizketa hau jende gehiagok irakurriko duela bihar eman dezakedan kontzertura azalduko direnak baino.\n[Entzutea jarrera kontua da, Erkiziarentzat; eta hala jarraitzen du, soinuarekin, musikarekin, zaratarekin, isiltasunarekin duen edozeri erreparatuz, arreta kontzientea jarriz. Euskal Herriko Soinu Maparen proiektuarekin jarraitzen du, Akauzazteren Etzazuaka diskoko kantuak nahastu zituen oraintsu, eta Amoranteren lehen lana grabatzekotan da. Oraintsu amaitu du Billy Bao musikari nigeriar bilbotartuaren Lagos Sessions disko bikoitzaren ekoizpen lana ere. Uda honetan plazaratuko dituzte disko hori eta artista beraren Communisation. Lagos Sessions Nigerian bertako musikariekin egindako diskoa da. Gainera, «Nigeriako Buenavista Social Clubekoen» diskoa nahasten ari da. Faaji Agba izena zuen taldeak, eta kideetako bat izan ezik, beste denak hilak daude honez gero. Haiei buruzko dokumental baten soinu postprodukzioa amaitu zuen duela pare bat hilabete eta orain diskoarekin ari da. Eta ez da hor amaitzen esku artean dituen kontu guztien zerrenda. Italian egon berri da, soinuaren eta identitatearen arteko lotura aztertzen zuen hitzaldi sorta batean. Azaldu zuen XVIII. eta XIX. mendeko Europako bidaiariek HegoEuskal Herrira etortzean idi-gurdien zarataz nola idazten zuten “haiek zaldi gurdietara ohituak ziren”, eta bertakoentzat, berriz, zarata ez baizik ziztua zela. Alegia, fenomeno bera testuinguruaren arabera nola aldatzen den, izendapenetik hasita. «Gu zeren seme-alabak gara, Victor Hugoren kronikarenak edo entzun ez dugun baserritarraren kronikarenak? Ziztuzaleak ala zaratazaleak?»].\nPaisaia soinuen antzera, Xabier Erkiziaren jarduera harrapatzea ez da erraza.\nBai, izan liteke. Beti arazoak izan ditut karrera kontzeptuarekin. Musikariak ikusten nituen nire inguruan, eta, normalean, garbi izaten zuten zein pauso eman musikari modura ibilbide bat osatzeko. Horren atzean badago akademiaren itzal bat ere, eta nik beti arazoak izan ditut horrekin; ziur aski, nik jaso dudan formazioarengatik. Ez dut interes berezirik karrera bat osatzeko. Pentsamendu akademikoak tranpa bat gordetzen du, eta da jakintzaren giltza non ote den. Askotan lengoaiak berak adierazten ditu tranpa horiek. Esaterako, kontserbatorioa. Zer dago kontserbatzeko? Ez naiz sobera eroso sentitzen giltzape horretan, ez uste dudalako jakintza hori bereziki desberdina dudala, edo gure esperientziatik eratorrita berezia dela… Niretzat, oso garrantzitsua izan zen musikatik soinurako pausoa egitea, edo soinutik entzumenerakoa zehatzago.\nNoiz eta nola egin zenuen urrats hori?\nHori izan zen halako esperientzia bital baten ondorioz. Botoi txiki hori zapaldu eta aldaketa minimo hori egitean konturatzen zara antropologiaren munduan sartzen zarela ia, musika aitzakia hartuta.\nJarrera kontua da entzutea?\nBai, zalantzarik gabe. Beti ari naiz kontu hauekin bueltaka, eta batzuetan neure burua latoso ikusten dut kontu hauekin, gehiegizko insistentzia batean bezala, baina gero egia da, ni kezkatzen nauten gauzek, baita sozialek ere, anitzetan horrekin dutela zerikusia. Entzumenaren jarreraz ari garenean, ari gara arretaren politikaz hitz egiten. Bi hitz aldatuz gero, eta sinonimoak jarriz, arreta/entzumena eta jarrera/ politika… zentzu bera du, baina beste dimentsio bat hartzen du.\nEta denok harrapatzen gaitu arretaren politikak…\nFacebook eta Twitter ikusi besterik ez dago: denok gara gaur egun norbera sortzeko gai den arretaren politikaren arduradun. Denok gara politikari zentzu batean. Ez dugu denok irudi aholkulari bat, baina posible balitz izango genuke.\nNorberaren marketin arduradun gara.\nEta geroz eta behar gehiago dugu norberaren marketina egiteko. Informazio gaindosiaren ondorioa da. Uste dut denboraren perspektibarekin garbiago ikusiko dugula, egun zerbait gainbaloratua badago, komunikazioa da hori. Gailentzen zaigu komunikazioa edukiaren beraren gainetik. Ematen du esajerazio bat edo gauza alarmista bat, baina azken bost urteotan aldaketa nabarmena izan da. Sortzaile bati galdetuz gero gaur egun zer moduz doakion azken liburuaz edo diskoaz eta abarrez, sarri erantzungo du: «Elkarrizketa pila bat egin dizkidate». Zerbait gaizki dagoen seinale… Eta horrelako esaldi bakoitzak gehiago estutzen du katea, kontzienteki edo inkontzienteki hori entzuten duenak pentsatzen baitu hori dela arrakasta.\nEta hori arriskutsua da…\nOso, komunikazioari ematen zaio are botere handiagoa. Eta errazago komunikatzeko gaitasuna duen proiektu horrek tapatuko ditu komunikatzeko zailtasunak dituena, dela hizkuntzagatik, dela konplexutasunagatik… Beti gailenduko da Olatu Talka beste edozein ekitaldiren aurretik. Zergatik? Batek ez duelako azalpenik behar. Komunikazio hutsa da, eta horrek bere arriskuak ditu, zeren eta purutasun horretan mitifikatzen dira zenbait irudi, esate baterako, parte hartzaile hutsal izatearena… Ematen du hirietan izugarrizko jende pila dagoela aspertuta, ezin jakinda zer egin, eta erakunde publikoek egin behar dutela halako aisialdi parte-hartzaile itxurako bat jarri hor, gizaki hutsal horiek betetzeko edukiz.\nDiozunak boterekeria kamuflatu baten tankera du.\nFaxismoa da hori, eta ez parte hartzea. Berez, denok ados behar genuke gizarte parte-hartzaile bat izan behar horretan, eta onura batzuk dituela, baina hartzen du faxismoak erabili izan duen populismoaren zera hori. Parte-hartze bideratu bat da, arau batzuekin, guk nahi dugunean eta nahi dugun lekuan. Eta gero, ez. Eta hori gertatzen da horrelako makroekitaldi hauetan.\nHitz egiteko gaitasuna eskatu eta baloratzen da gizarte garaikideotan eta, zer esanik ez, politikari edo kargudun publikoengan. Baina, hain justu, ez ote da entzuteko gaitasuna falta?\nBai, hala da. Eta topikoa da esatea ez dutela autokritika egiten, eta egia da; baina, esaterako, duela gutxi Hasier Arraiz Bilduko burua autokritika egiten irakurri nuen elkarrizketa batean; jendea entzutea falta izan dutela esan zuen, eta pozgarria egin zitzaidan. Gailendu dena da edozein diskurtsoren informatibizazioa. Oratoriaren historiari begiratu bat eman beharko genioke, eta ikusi, esaterako, Grezia klasikoan filosofoek edo jakintza bat transmititzeko gai zirenek zerabiltela oratoria. Gerora, fraideek… Baina fraideek ere utzi zioten jakintza transmititzeari, eta sermoiak botatzen hais ziren. Tonua ere aldatu zuten, eta mantra moduko hori sortu… Eta mantra horretatik gertuago ikusten dut gaur eguneko politikarien jarduera.\nPulpitutik ari direla alegia.\nBai, eta behatzarekin seinalatuz. Behatzarekin gehiago kontatzen ahotsarekin baino. Ereduak aldatu egin dira, eta eredurik agerikoena da albistegietakoa. Pertsona neutroak, ahalik eta neutroenak, bai hizkeragatik, bai fisikoki… ia-ia manikiak, ETBko aurkezleak, adibidez. Ia ukiezinak. «Hau benetakoa al da?», pentsatzen duzu. Eta Arraizen autokritika hori gustatu zitzaidan, edukiari ere heltzen ziolako. Arraizek esan zuen gutxi-asko ez dutela jakin herritarren ahotsa entzuten. Nire iritzia da ez dutela jakin entzuten, hain zuzen, egon direlako obsesionaturik legegintzaldi osoa prentsaurrekoak ematen. Alegia, mezua, mezua eta mezua… Politikagintza profesionalak bultzatzen du joera hori, eta gero zabaltzen da gizartera, eta denok bihurtzen gara mitin konstante bat.\nEta zer egin arretaren politika aldatuz joan dadin?\nSistemak eratu behar dira entzuleak arazoaren pare jartzeko, eta horretan artea izan liteke eta bada tresna polit bat. Normalean, ekitaldi kulturaletara iristen gara erabat prestatuta. Sarrera erosita, kantu aurrerapena entzunda, elkarrizketa bat irakurrita… Iristen zara espektatibaz kargatuta. Eta hori hala izanik, zein puntutaraino ari gara benetan entzuten. Ez goaz Anariren kontzertu bat ikustera, goaz Anari ikustera.\nArtea nola izan liteke baliagarri?\nArteak badu bere gaitasuna zalantzak sortzeko, galderak eraikitzeko, eta, artea geroz eta arriskatuago edo esperimentalago izan, are eta gaitasun handiagoa. Batzuetan, geroz eta absurdoagoa izan, are eta hobeto. Horregatik, Soinu mapa eta antzeko proiektuak. Modu kritikoan azaldu behar banu egitasmo hori, esango nuke: «A ze tontakeria!». Soinuak mapa baten jartzea? Gu, ari garenok defendatzen soinuak etengabe mugitzen direla eta ezin direla mugatu… Eta guk sartzen ditugu mapa eta marko batean! Baina errealitatea erakusteko moduak dira… Mapa bat ez du inork jartzen zalantzan, akaso mugak bai, baina mapa batek erabateko onarpena eta baliozkotasuna dauka… Eta jartzen duzu soinu bat mapa horretan, eta hain da absurdoa, hain da kontrajarria, ezen potentzialtasuna duela galdera bat sortzeko gutxienez. Bizitzaren konplexutasunari buruz hitz egiteko balio du arteak, batez ere. Beraz, entzumenaz ulertzen duguna zalantzan jartzeak arretaren politikan eragin dezake. Hizkuntzak berak arazoa mahai gainean jartzen du. Aditu hitza apenas erabiltzen dugun egun. Eta aditu euskaraz da entzun, baina baita ulertu ere, arreta jarri, adi egon.\nKategoria Berria egunkaria, Gizartea, Kultura, etiketak 2015, Arteleku, Audiolab, Berria, Gorka Erostarbe, Kultura, Xabier Erkizia by liburutegia. Gorde lotura.


2020-01-13 - Busturialdeko Hitza : Busturialdeko Hitza\nUnzuetak dio ingurumen txostenak ez duela eragin kaltegarririk hauteman Gaztelugatxeko aparkalekuaren proiektuan\nElkarrekin Podemos eta EH Bildu taldeek eskatuta, azalpenak eman ditu Iraunkortasun eta Ingurune Naturaleko diputatuak. SOS Gaztelugatxek Bizkaiko Foru Aldundiak ingurumen txostenik egin gabe jarraitzen duela kritikatu du.\n100 lagun inguruk parte hartu dute Gernika-Lumoko mugak ezagutzeko ibilaldian\n1882. urteko urtarrilaren 8an batu ziren Gernika-Lumoko udalerria osatzen duten bi herriak, eta urteurrena gogoratzeko, urteroko ibilbidea egin zuten atzo 100 lagun inguruk. Deialdia "arrakastatsua" izan zen.\nBerdintasun Kontseilua "berpizteko" bilera deitu du Gernika-Lumoko Udalak\nBilera bihar 19:15etik 20:30era izango da udalerriko Kultur Etxeko bigarren solairuko batzar gelan. Elkarrizketa eta solaskidetza ahalbidetzen duten gunean, berdintasunerako lehentasunak zehazteko lan egingo dute.\nErreka hegaleko hiri altzariak eraberritu ditu Gernika-Lumoko Udalak\nUrbieta inguruetatik hasi eta pasealeku bukaeraraino dauden 48 banku eta 5 mahai hobetu ditu Gernika-Lumoko Udalak.


Non dago etika? - Mondraberri\n[Testua: Piter Encinas]\nNon dago etika?\n«Señores *diputados la situación es extremadamente grave ... Como primer punto del orden del día, actualizaremos nuestros sueldos ... (La Polla Records taldearen abesti bat). *pienso que aquí podría entrar «concejales/as»\nArgazkia: EH Bildu / Testua: Piter Encinas 2019ko urriak 13, igandea\nJoan zen legealdiaren hasieran Maria Ubarretxenak (Arrasateko alkateak) bere soldata igo zuen, 65.000 eurora, eta legealdi berri honetan gauza berbera egin du, berriro ere bere soldata igo du, orain 66.467 eurora, baina hori gutxi izango balitz bezala, zinegotzi liberatuen ordainsaria %20 igotzea erabaki dute, KPI igo dena «ironia» da. Gogoratu behar dugu Etxez Etxeko langileak 4 hilabete luze greban egon zirela lan-baldintzak hobetzeko. Gogoratu behar dugu ate horren giltza Udalak eduki zuela eta ez zuela erabili.\nAlde batetik, politikara sartzen garenok herriaren alde lana egiteko izan behar du, eta ez aberasteko, aldi berean, onartezina da izugarrizko soldata edukitzea eta bitartean herriko biztanle askok jateko ez edukitzea, herritar askok energia krisia jasaten dutela, ahazten duzue? Arrasateko langabeziaren tasa %11koa dela?, eta badakigu herritar asko Lanbiden ez daudela apuntatuta konfiantza galdu dutelako, zenbat herritar daude ezkutuko ekonomian lan egiten?\nBeste aldetik, herritar askok erabaki horiek ikusi eta gero esaten dute politikook “kasta” bihurtzen garela, normala. Arrasateko hormetan «PNV-PSOE diruzaleak» ikusteak harritu egiten zaituzte? Harritzen gaitu entzuteak «politikara sartu dira hobeto bizitzeko» eta entzuterakoan arrazoia eman behar diegu?\nHori gutxi balitz, politikari batzuek haien soldata, pribilegioak, “lan-baldintzak” etab. gauza guztien gainetik defendatzen dituzte, eta dirudienez, ahaztu egiten zaie lantegietako langileek haien ordutegia eta egutegia bete beharko dituztela, kontrolpean daudela, eta batzuok badakigu udaletxean inork ez dituela “kontrolatzen” politikariak, badakigu politikari batzuk egon direla hilabete batzuk batzorderik egin gabe, eta, era berean, hauteskundeetarako kanpaina egiten, beraz, helburua zein da? Politikari esker ondo bizitzea ala politikan bizitzea?\nOndo deritzot pertsona batek 4.000 euroko (adibide bat da) soldata izatea, eta politikara sartzen bada, bere erosahalmena ez galtzea, baina badago irtenbide bat, zergatik ez du kobratzen adibidez, langile baten soldata 1.500 € edo 2.000 € eta falta dena bere alderdi politikoak jarri? Zergatik irten behar da herriaren dirutik?\nEspainian badago lege bat «La Ley de Racionalización y Sostenibilidad de la Administración Local» soldatari topeak ipintzen dizkio, baina ez du behartzen.\nBestalde, hemen Euskadin badago erakunde bat, Eudel «Euskadiko Udalen Elkartea» eta honek bere arauak eta soldataren topeak jartzen ditu, baina nire iritziz hori tranpa hutsa da, hori da futbol partida bat jokatzea baina epaileak etxekoak izanda.\nErakunde honen organigrama hauxe da: presidente bat, bi presidenteorde, eta hamabi bokal, azkenean nola dago banatuta? EAJkoak 8, Bildukoak 5, eta PSOEkoak 2, egin itzazue kontuak eta ikusi emaitzak.\nHau guztia ikusi eta gero esan dezakegu legala dela, baina etika aldetik?\nBukatzeko, estatu osoan gehien kobratzen duten alkateen zerrenda bat da, eta sorpresa! lehenengo seiren artean Euskadikoak daude, 3. postuan Juan Mari Aburto (Bilbo), 5. postuan Eneko Goia Laso (Donostia) eta 6. postuan Gorka Urtaran Agirre (Gasteiz), jakina, zerrenda horrek ez du zerikusirik hiriko biztanleen kopuruarekin, Bilbo 10. postuan dagoelako, Gasteiz 17.ean eta Donostia 34.ean, beraz, berriro galdetzen dut: NON DAGO ETIKA?\nP.D. EH Bilduko liberazioari buruz, legeak esaten du: «boto gehien lortzen duen oposizioko alderdi politikoak liberatu bat edukitzeko eskubidea dauka» beste kontu bat da soldata zenbatekoa izan beharko lukeen, eta horretan alkateak ahalmen osoa dauka erabakitzeko.


Xerezade | Desclée de Brouwer\nVersión electrónica Xerezade\nSortaldeko ipuin bildumarik handiena Mila gau eta bat gehiago izenekoa da. Ipuin asko eta askotarikoek osatzen dute bilduma, kontalari irudimentsu batek jakinduria handiz batzuk besteekin korapilatuak. Xerezade izeneko emakume gazte bat da kontalaria, Bagdadeko sultanaren bisirraren alaba bera. Sultanak, asperturik, neska gazte bat deitzen du bere gelara gauero, poz pixka bat eman eta bizitza alai diezaion. Baina goizean, aurreko gauean bezain asperturik jaikitzen denez, hil egiten du. Eta horrela, gauero-gauero. Bere txanda heltzean, Xerezade ipuin bat kontatzen hasiko da, baina egunsentia heltzean kontaketari utziko dio, ipuina bukatu gabe utzita. Hurrengo gauean, ipuina bukatu eta beste bat hasiko du, aurrekoarekin lotuta. Eta horrela, gauero-gauero. Sultana ipuinak entzuteko irrikaz dagoen bitartean, Xerezadek bizirik jarraituko du. Guk, orain, Mila gau eta bat gehiago bilduma osoaren lagin txiki-txiki bat eskaintzen dizuegu hemen.\nSeve Calleja, 1953an Zamoran jaiotako bilbotarra. Filosofia eta Letretan lizentziatua da eta gaur egun Bilboko institutu batean ari da irakasle lanetan. Literatur sortzaile emankor eta saritua ('Ignacio Aldecoa', 'Lizardi', 'Pío Baroja') eta Haur eta Gazte Literaturaren ikertzailea. Egunkari eta aldizkarietan hamaika kritika eta didaktika artikulu idatzi ditu. Bere lanak euskaraz, gaztelaniaz eta beste hizkuntza batzuetan argitaratu dira.


fun-tsak in da shakatak txo!? I txisti+funtsak Duela hilabete batzuk Iruñean aukera berriak sortu ziren “club-culture”-aren inguruan. Iruñeko gauak itxaropen berrituak zituen; Fun-tsak (creativity unlimited area) abian jarri zen.\nEz da orain arte geldirik zeudenik, baina oraingo honetan azpiegitura sortzea erabaki eta horren inguruan biltzeko parada eskaini zioten dj, artista multimedia, diseinugile, dekoratzaile, bideosortzaile, dantzari, antzezle eta artista ezberdinen abar luze bati. Fun-tsak sortu eta bultzatzen duten talde jakinik badago noski, baino Funts-ero izan, edozein izan daiteke, haiengana hurbildu eta prestatzen dituzten jai eta ikuskizun ezberdinetan zure ilusio, esfortzu, eta ezagupenak jarriz gero, Funtsero zaitugu. Haien ikuskizunetan disziplina orok dauka lekurik.\nBeraien lehendabiziko ekimen ikusgarriarekin Iruñeko igande arratsaldeak funtsaz jantzi zituzten, hor nonbait, Niza tabernan antolatutako chill out sesioekin. Oraingo honetan jaia bere osotasunean antolatu zuten Artsaian. Bi aretoak profitatuz, bi giro, bi espazio, bi area sortu zituzten: Fun-area eta Tsak-area, mamboa eta lasaitasuna.\nFun-arean: dj’ak zuzenean, proiektatutako irudi andana bortitzak, puntako dekorazioa, bizi biziko action painting, eta Fun-Tsaken irudi eta logoak han hemenka.\nHarritzekoa Artsaia inoiz horren jantzia ikusi izana.\nTsak-arean: dj gustagarri lasaiak, Ai Laket!eko jendea (zure drogen kalitatea neurtzen) eta bere 2. urtemuga bete duen Nicoletteko jendea girotu eta dekoratzen. Sarreran, El Marigüanok eta The Baldek irakurtzekorik eskaini zuten.\nKasu! Fun-tsakek ez dauka ipurdia geldirik uzteko intentziorik.


Ryanair-ek gobernu britainiarrari eskatuko dio aste batean aireportuetako segurtasun-neurriak leuntzen ez baditu. | Consumer\nRyanair-ek gobernu britainiarrari eskatuko dio aste batean aireportuetako segurtasun-neurriak leuntzen ez baditu.\nGarraio Ministerioak esan du ez duela pertsonen "segurtasuna arriskuan jartzeko" asmorik.\nRyanair kostu txikiko airelinea irlandarrak astebeteko epea eman dio Erresuma Batuko Gobernuari aireportu britainiarretan ezarritako segurtasun-neurri zorrotzak leuntzeko. Bestela, demanda bat aurkeztuko du Tony Blair-en exekutiboaren aurka.\nAire-konpainiak uste du ez duela zentzurik hainbat likido nahastuz hegazkinak leherrarazi nahi zituen konplot terrorista desegin ondoren ezarritako neurriei eusteak.\nMichael O’Leary Ryanair-eko zuzendari exekutiboak Douglas Alexander garraio-ministroari eskatu dio segurtasun-kontrolak “normaltasunera” itzultzeko, Aireko Garraioaren Nazioarteko Elkartearen (IATA) eskakizunen arabera.\nHala ere, Ministerioak ohartarazi du ez duela “pertsonen segurtasuna arriskuan jartzeko asmorik”, eta ez duela politika-aldaketarik sumatzen “hurrengo zazpi egunetan”.\nExekutiboak aerodromoen funtzionamendua zailtzen duten neurriak birdoitzen baditu, aerolineak “ez du konpentsaziorik eskatuko, 2000ko Garraioaren Legearen 93. atalaren arabera”, esan du Ryanair-ek.\nHala ere, Gobernuak iradoki du enpresak ezingo lukeela araudi horren babesean demanda bat aurkeztu, “1982ko Abiazio Zibileko Segurtasun Legearen arabera ezartzen baitira segurtasun-neurriak”.\nO’Leary-ren iritziz, ontzian igo daitekeen eskuko poltsaren tamaina %20 murrizteak ez du inolako hobekuntzarik eskaintzen segurtasunari dagokionez; beraz, aurreko tamaina berrezartzeko eskatu du.\nErregistroen proportzio “normalera” itzultzea ere nahi du, lau pertsonatik batek -bi pertsonatik baten ordez-, eta Gobernu britainiarrak bermatzea, beste alerta terrorista bat izanez gero, Polizia edo Armada bidaliko duela erregistroetan laguntzeko.


Argala, Cereceda, Sarrionandia, Txillardegi –\nAbiapuntua Ezker Abertzaleak historikoki bere buruari ezarri dion hizkuntza helburua izan zen, hau da, euskal herritar eleanitzez osaturiko Euskal Herri euskalduna sortzea. Edo beste hitzetan esanda, nagusiki euskaraz funtzionatuz, erdaldunei beren hizkuntza eskubide pertsonalak bermatuko dizkien euskal Estatua eraikitzea. Horretan datza prozesu independentistaren hizkuntza helburua: trantsizio linguistikoa burutzea. Erdaretatik euskarara pasa behar dugu, energia fosiletatik energia garbietara pasa behar dugun moduan. Ereduaren aldaketaz ari gara, beraz, eta ez egungo ereduaren optimizazioaz ala potentzialitateaz.\nLehena. Euskara garrantzitsua da prozesu independentistarentzat, hizkuntzak -euskarak- lurralde bat -Euskal Herria- finkatzen diolako prozesu independentistari. Bestetik, euskara delako sortuko dugun Euskal Estatuko herritartasunaren zutabe nagusietako bat, munduko gainerako Estatuek egiten duten moduan. Eta, azkenik, euskara delako sortu nahi dugu Estatua euskaldun bihurtuko duena.\nBigarrena. Euskal Estatuak ez du berez euskararen normalizazioa bermatuko, gure abiapuntua hizkuntza minorizatuarena delako. Baina era berean, Euskal Estaturik gabe, euskarak ez duela normalizatzerik izango azpimarratu genuen. Irlandako ereduak argi erakusten du Estatua izateak ez dakarrela hizkuntza normalizazioa berarekin. Estatua ezinbesteko tresna da, baina ez da nahikoa. Irlandan hizkuntzaren normalizazioa Estatu lortu ondorengo fase politikorako utzi zuten eta prozesu independentista ingelesez garatu zuten. Gaur, ehun urte beranduago, Estatu Irlandar askean gaelikoa galbidean dago, Ipar Irlandan baina egoera kaskarragoan. Gauza bera gertatu da beraien jatorrizko hizkuntza baztertu duten prozesu independentista deskolonizatzaileetan. Kolonizatu zituen okupatzailearen hizkuntza bilakatu da Estatu independiente berriaren hizkuntza nagusia eta baita metropoli zaharrekiko kate begia, Calvetek “Linguistika eta Kolonialismoa” liburuan ondo azaltzen duen moduan. Gauzak horrela, nagusiki erdaraz funtzionatuko duen Euskal Estatuan euskaldunok ez gara libre izango.\nHirugarrena. Euskarak emango dio euskal herritar izan nahi duen orori -hemen zein atzerrian jaio- Euskal Herrian integraziorako bide nagusia. Euskal Estatuak ez dio bere lurraldean bizi den inori euskal naziotasuna ala identitatea inposatuko. Norberak bereari eusteko eskubide indibiduala izango du, baina Euskal Estatuak bertan bizi den orori euskal naziotasunaz jabetzeko aukera emango dio, euskal komunitateko eta euskal kulturako partaide izateko hizkuntza, euskara, dohain ikasteko bitartekoak guztiak ermatuz.\nEta laugarrena. Euskara da, sozialismoarekin eta feminismoarekin batera, sortuko dugun Euskal Estatuaren ADNaren osagarrietako bat. Eta prozesu independentista indartuko bada, hiru zutabe horiek elkar elikatuko dutelako izango da. Euskal Estatuaren proiektua erakargarria izango da, prozesu independentista mota guztietako zapalduekin bat egingo dugulako, Peraltan erakutsi dugun moduan.\nDurangon eginiko hausnarketa hauek ez dira gaurkoak, modu berrian adierazten baditugu ere. Argala Hendaian ezagutu genuen, errefuxiatuentzat antolatutako barnetegian euskara ikasten ari zela. ETAko buruzagi historikoak argi ikusi zuen euskara jakin gabe euskal herritar osatu gabea zela eta euskaldun oso bihurtzeko asmoz, euskara ikasteari ekin zion. Eredugarria horretan ere, Argala. Bide beretik, adinean aurrera zihoan LAB eta HASIko buruzagi historikoa zen Joselu Cerecedak euskara kartzelan ikasi ondoren kalera irten zenean, ezagutzen ez zuen mundu oso baten ateak zabaldu zitzaizkiola adierazi zuen, euskal komunitatearenak, alegia. Cereceda euskararen erabiltzaile amorratua bihurtuta hil zen. Sarrionaindiak argi esan zuen moduan, “euskara da gure territorio libre bakarra” edota Txillardegiren hitzetan, “euskara da euskaldunon aberria”.\n6 pentsamendu “Argala, Cereceda, Sarrionandia, Txillardegi”-ri buruz\nJuanmari 2019-01-23 16:34\nJoseba, ezker abertzaleko maila guztietako dozenaka hautetsi erdaltzaleek badute ondorio horien berri?\nMikelats 2019-01-23 20:03\n“Horregatik guztiarengatik, euskarak prozesu independentistaren ezaugarri eta zutabe nagusietako bat izan behar du”\nEz, Joseba, euskarak (eta euskal den orok) prozesu independentistaren ezaugarri eta zutabe BAKARRA izan behar du. Herri honen aldeko borroka beste batzuekin nahastea etxekalte besterik ez da izango. Baldintza bat eta bakarra, gainerakoak soberan\nBaten 2019-01-24 00:45\nEuskera beste hizkuntzen gainetik dago.\nKontu hau ez da oraingoa. Inoiz entzungabea ba duzue ere, geurekin dugu. Eta horretan du Euskerak garrantzia.\nEuskera zuzena da. Euskera erderen Ama da. Berari ezker beste historia ikuspegi bat soma dezakegu.\nAzalean gabiltza. Sakondu nahi duenak ba du gaia:\n“Hizkuntzaren balioa gizadiaren gogo osaketan eta euskera”.\nEgia beti omen dago zai. Eta berak askatzen omen gaitu.\nAmonamantangorri 2019-01-25 03:05\n“euskarak (eta euskal den orok) prozesu independentistaren ezaugarri eta zutabe BAKARRA izan behar du”.\nEa zein nazio-proiektu oinarritu den BAKARRIK hizkuntzan.\nMikelats 2019-01-25 21:35\nIrakurri ondo, “euskal (eta euskal den orok)”. Herriaren biziraupenerako borroka horixe bera baita, biziraupenaren aldeko borroka. Ez nahastu sozialismo, feminismo edo ezkerraren azken burutazioekin.\nBaten 2019-01-25 23:01\nAldaketak guztiak gizakion gogoan hasi ohi dira.\nIzenak aldatuz, mendez mende,\nCANTABRIA giñen batzuentzat lehen.\nESPAÑA, euskerazko hitzez ezaguna munduen.\nEUSKERA, bere LENGUA orain ere.\nEuskaldunok alferrik ote gaude ba hemen?


Ilustratzailearen Txokoa: Ana Ibañezen erakusketa - Kulturklik\nIlustratzailearen Txokoa: Ana Ibañezen erakusketa\nDonostia-San Sebastián 2021(e)ko irailaren 22(e)tik 2021(e)ko abenduaren 12(e)ra\n2012ko urrian Aiete Kultur EtxeanTxokoa ireki zenetik, bertatik igaro dira ilustratzaile klasiko eta berriak: Iban Barrenetxea, Eider Eibar, Elena Odriozola, Antton Olariaga, Maite Gurrutxaga, Aitziber Alonso, Jokin Mitxelena, Estibalitz Jalón, Jon Zabaleta, Belén Lucas, Leire Urbeltz, Marrazioak topaketetako artistak, Asun Balzola, Iñaki Martiarena “Mattin”, Ainara Azpiazu “Axpi”, Concetta Probanza, Unai Zoco, Begoña Durruty, Dani Maiz, Lorena Martínez, Idoia Beratarbide, Tomás Hernández Mendizábal, Iraia Okina, Dani Fano, Andrea Escargot, Iker Ayestaran, Yolanda Mosquera, Asier Iturralde, Miren Asiain Lora, Paul Caballero, Irrimarra bikotea (Irene Irureta eta Karmele Gorroño). Orain, Ana Ibáñezen txanda da.\nAna Ibañez Elosua Arte Ederretan lizentziatu zen Bilbon, eskultura alorrean. Halaber, grabatu eta estanpazio teknikak ikasi zituen Iruñeko Arte Eskolan. Ana Ibáñez-ek zirriborro egile, marrazkilari eta eskulturagile gisa definitzen du bere burua. Bere lanak teknika ezberdinen mugak hausten ditu, eta bertan, hariak, papera eta marrazketa uztartzen ditu.\nTaldekako zein bakarkako hainbat erakusketetan parte hartu du. Banakako erakusketen artean, honakoak nabarmendu daitezke: Zizur Nagusiko Kultura Etxean, Biguina eta beroa (2004); Koloreak eta hariak, Gayarre Antzokian (2003); edo Haragi barruko lorategiak, Molmar arte galerian (2002). Taldekako erakusketei dagokienez, 2019an Iruñeko Ziudadelako Mistoen Eraikinean gauzatu zen Imajinarioak erakusketa azpimarratu daiteke. Bertan, belaunaldi ezberdinetako berrogeita lau ilustratzaile nafarren lanak izan ziren ikusgai. Tartean, Ibañezenak.\nJasotako sari eta beken artean, Iruñeko Gazte Sarien XIV. deialdian Eskulturako 2. saria eta pinturako 3. saria irabazi zituen. Hainbat irudidun liburu argitaratu ditu, Dani Martinera idazlearekin batera. Idazle-ilustratzaile bikote honek 2018ko Etxepare Album Ilustratu saria eskuratu zuen, hain zuzen, Cosimoren katiuskak (Pamiela, 2018) obrarekin. Hala ere, ez zen sari honetara aurkeztu zen lehen aldia: izan ere, aurretik, egileek hainbatetan saiatu ziren helburu honetan. Hankaz gora du amak mundua (Liburu Iletsuak, 2015) eta Jonek Jone izan nahi du, (Liburu Iletsuak, 2017) liburu irudidunak sariketara honetara aurkeztu zituzten. Saria eskuratu ez, baina Ibañezek ilustratu eta Martiarenak idatzitako bi liburu hauek autoekoizpenaren bidetik plazaratu zituzten. Horretarako, “Liburu Iletsuak” zigilua sortu zutelarik. Aipatutako hiru izenburuak, gainera, Euskadi Literatura Sarietan hautagai izan dira, Haur eta Gazte Literaturaren alorrean. 2020an argitaratu zen Ibañezek ilustratu eta Martiarenak idatzitako azken albuma: Amonarenean Kea. Hau ereautoekoizpenaren bidetik plazaratu zuten.\nBere formazioarekin aurrera eginez, Galtzagorri elkarteak Gipuzkoako Foru Aldundiarekin burutzen dituen “MarraziOak” ilustratzaileentzako tailerrean parte hartu zuen Ibañezek 2019an eta, 2018an, Iruñeko Udalaren babesarekin Galtzagorri elkarteak burutzen duen Biko-Teka idazle eta ilustratzaileentzako Topaketetan. Azken honetan, Dani Martirenarekin batera. Hain zuzen ere, bertan abiatu zuten Etxepare Saria jaso zuen Cosimoren katiuskak lana. Biko-Tekako 2021eko edizioan, Ibañez-Martirenak autoekoizpenaren inguruan formazio saio bat eskaini zieten Topaketetan parte hartzen ari ziren sortzaileei.\nRadio Euskadin egindako elkarrizketa:\nEgilearen Instagram kontua:\nData 2021(e)ko irailaren 22(e)tik 2021(e)ko abenduaren 12(e)ra


Azpeitiak aurre hartu du Herriartekoaren final-zortzirenetako kanporaketan - Azpeitia - uztarria.eus\nAzpeitiak aurre hartu du Herriartekoaren final-zortzirenetako kanporaketan\nAndoni Elduaien 2022-05-16 11:48\nNagusien mailako partidako irudi bat. (Utzitakoa)\n0 eta 3 irabazi zuten eskuzko pilotari azpeitiarrek larunbat arratsaldean, Lasarte-Orian. Aste honetan jokatuko dituzte final-zortzirenetako itzulerako norgehiagokak, Izarraitz pilotalekuan. Gipuzkoako Pala Luzeko Txapelketan, berriz, garaipenarekin ekin dio Azpeitiak bere ibilbideari.\nAzpeitiko eskuzko pilotariek Herriartekoaren final-zortzirenetako joaneko hiru partidak irabazi zituzten herenegun, larunbata, Lasarte-Oriako Mitxelin pilotalekuan. Aise nagusitu ziren azpeitiarrak aurtengo txapelketako lehen kanporaketan; izan ere, Lasarte-Oriako pilotariek 24 tanto besterik ez zizkieten egin azpeitiarrei hiru partidetan.\nKadete mailan, Iker Otaegik eta Oier Larrañagak 6 eta 22 menderatu zituzten lasartearrak. Jubenil mailan, berriz, Beñat Labakak eta Urtzi Egigurenek zortzi tantoan utzi zituzten aurkariak. Nagusien mailako partida jokatu zuten azkena, eta Iker Egiguren eta Josu Labaka 10 eta 22 nagusitu ziren.\nAste honetan jokatuko dituzte itzulerako partidak Azpeitiko Izarraitz pilotalekuan, eta Azpeitiak final-laurdenetara sailkatzea lortuko du partida bat irabazita. Hiru partidak galduta ere, txapelketan aurrera egiteko azpeitiarrek nahikoa izango dute Lasarte-Oriak joaneko partidetan egindako 24 tantoak gainditzea. Sailkapena lortuz gero, azpeitiarrek Ataun edota Amasa-Villabona izango lukete aurkari; Ataunek, ordea, aurre hartu du kanporaketan, 0 eta 3 irabazi baitzuen Villabonako (Gipuzkoa) Bear Zana pilotalekuan.\nAzpeitiak irabazi pala luzean\nAtzo jokatu zen Izarraitz pilotalekuan Gipuzkoako Pala Luzeko Txapelketaren bigarren jardunaldia. Azpeitiarentzat estreinako jardunaldia izan zen txapelketan, eta garaipena lortu zuen etxeko taldeak bere ibilbideko lehen koska horretan.\nHain zuzen ere, Mikel Sanchezek eta Eneko Martijak osatutako bikoteak 45 eta 35 menderatu zuen Gazteleku 1 bikotea. Gaztelekukoek bigarren neurketa zuten txapelketan; lehen jardunaldian Ordiziaren kontra galdu zuten, eta atzo ere galtzaile izan ziren Andoaingoak.


Elkarretaratzeak euskal presoen sakabanaketaren 25.en urtemugan | Eusko Ekintza\n← Maiatzak 31 gaixorik dauden presoen aldeko Ondarroako manifestazioarekin bat\nAlbertia Eguna 2014 →\nElkarretaratzeak euskal presoen sakabanaketaren 25.en urtemugan\nPublicado el 16 mayo, 2014 por eek\nAtzo eguerdiko 12,00etan eta Etxerat elkarteak deituta, sakabanaketaren 25. urteurrena salatzeko, elkarretaratzeak egin dira Hego Euskal Herriko hiriburuetan, hain zuzen, Espainiak Iruñean, Donostian, Gasteizen eta Bilbon dituen ordezkaritzen aurrean.\nEusko Ekintzak bat egin zuen protestaldi honekin, eta aldi berean, 25 urtetako sakabanaketa politikak presoei eta baita senide eta lagunei ekarri dien sufrimenduarekin bukatu behar dela lehen bailen aldarrikatu nahi du. Presoen egoera euskal gatazka bideratzeko estaduen itxikeriaren ispilu garbia da. Soilik euskal herritarron mobilizazioak eta estaduekiko konfrontazio politikoak ekarriko dute presoen egoera hobetzea. Premiazkoa Presoak Euskal Herrira, helburua AMNISTIA izanik.\nEuskal Herria, 2014ko maiatzaren 15a.


Aldundiak 40,8 milioi euro murriztu du bere zorra - Área de prensa - Bizkaia.eus\nAldundiak 40,8 milioi euro murriztu du bere zorra\n2019(e)ko azaroaren 12(a) 09:37\nBizkaiak 2018ko ekitaldiko soberakinak zorra amortizatzera bideratzen ditu, Aurrekontuen Egonkortasunari buruzko Legeak agintzen duen bezala, eta horregatik ezinezkoa da diru hori inbertsio produktibora bideratzea.\nBizkaiko Foru Aldundiak 40,8 milioi euroko zorraren ezohiko amortizazioa onartu du astearte honetan. Kopuru hori 2019ko aurrekontuan aurreikusitako zorraren ohiko amortizazioari gehituko zaio (119,4 milioi euro), eta, horrenbestez, ekitaldi honen amaieran 160,2 milioi euro amortizatuko dira Bizkaian. Beraz, Jose Maria Iruarrizaga Ogasun eta Finantzetako foru diputatuak zehaztu duenez, 2019ko abenduaren 31n Aldundiaren zor bizia 1.166,7 milioi eurora murriztuko da.\nEzohiko amortizazio horretara bideratutako 40,8 milioiko partida 2018ko ekitaldiko soberakinetatik dator eta Aurrekontuen Egonkortasunari buruzko Legeak ezarri duena betez zorra amortizatzera bideratu behar da. Unai Rementeria Ahaldun Nagusiak lege hori eta gastu-araua aldatzea komeni dela adierazi du; izan ere, Bizkaiaren kasuan, Foru Aldundiari 40,8 milioi euro horiek inbertsio produktiboetara bideratzea eragozten dio, eta inbertsio horiek beharrezkoak dira ekonomiak dezelerazioa erakusten duen une honetan. Foru erakundeak lege hori berrikusteko eskatu du, gastu-arauak ezarritako muga gainditu ahal izateko zorpetzera jo behar izan gabe.


Goierri marrazkitan - Beasaingo Udala\nArgitarapen urtea: 2013\nBildumaren zenbakia: 21\nEgileak: Julen Zabaleta Barrenetxea eta José Zufiaurre Goya\nLiburu honetan irakurleak ia hirurehun marrazki ikus ditzake, luma-muturraz eta tinta txinatarraz eginak. Marrazki horietan Goierri eskualdea (zenbaiten ustez Gipuzkoa sakona) osatzen duten hogeita hiru herrietako eraikin eta monumentuak islatzen dira.\nMarrazki guztiak liburu honen egile kidea den Julen Zabaleta Barrenetxeak eginak dira. Bere bizitzan zehar bost mila marrazki baino gehiago egin ditu, guztiak Euskal Herriko herrietan kokatuak.\nBestetik, margolan horietako batzuk oroitzapenaren irudiak dira, Goierriko iragan hartakoak; baina asko eta asko gaurdaino iraun dutenak, zutik dirautenak eta gure herriaren zein ingurukoen datu historikoek, agian ezezagunak zirenak, norbere herria hobeto ezagutzeko aukera eman eta, bide batez, Goierri eskualdeko historia politikoa nolakoa zen azaltzen digute eta gogorarazten digute oraintxe bezala orduko herritarren ahalegina ere ez zela ahuntzaren gauerdiko eztula.\nHerri bakoitzak alboan datu historikoak jasotzen dituen testu labur bat du, eta marrazki bakoitzak hura identifikatzen duen testu-zatia du. Lan hau liburuaren beste egile kidearekin elkarlanean burutu da, hots, Jose Zufiaurre Goyarekin.\nHonek egindako ikerketari esker ikusiko dugu Goierriko 23 herri horietako batzuk 1615ean bihurtu zirela hiribildu, beraz, 400 urte beteko dituzte 2015ean, horien artean Beasainek.\nBukatzeko, argitu lan honen asmoa ez dela marraztutako irudi bakoitzaren historia aztertu eta sakontzea. Aitzitik, identifikazio-datua eman nahi izan da, irudi hori espazioan kokatu ahal izateko. Modu horretan, liburua irakurtzen duenak zertzelada kultural txiki bat jasoko du gure 23 herrietako eraikin esanguratsuenen inguruan.\npdf 2013 Goierri marrazkitan Euskara (8.12 MB)


Giza dragoia. Generotik gen-erora • ZUZEU\nGiza dragoia. Generotik gen-erora\nGiza dragoia. Generotik gen-erora –\n58 urteko gizon bat 20 urtetan egindako ebakuntza eta modifikazioen ondorioz, generorik gabeko giza-dragoi pertsona bihurtu da. Richard Hernandez izenarekin jaioa eta haurtzaro zail eta gogor baten ondoren, egun Tiamat Legion Medusa izenari erantzuten dio.\nTxikitan, bere gurasoek bera eta bere 2 arreba baso batean abandonatu zituzten. Aitona-amonek hartu zuten euren ardura, baina, antza, tratu txarrak jaso zituzten. Nolanahi ere, Richard-ek aurrera atera zuen bere bizitza, baita banku bateko goi-kargua eskuratu ere. Baina 1997 urtean HIESa diagnostikatu zioten. Horrek bere bizitzarekiko ikuspegia aldatu zuen. Bere homosexualitatea aitortu zuen (11 urterekin ohartu zen horretaz eta eskolan jazarpena pairatu zuen) eta bere lehen moldaketak egiteari ekin zion, lehenengo “adarrak” azal azpian txertatuz. Garai hartan, bizitza itxaropena HIESdunentzat ez zen oso oparoa, gaur egun ordea, gaitza ia guztiz gainditu du eta birusa ezingo lieke ezta besteei kutsatu ere.\nOrduan egindako aldaketa, aldiz, hasiera baino ez zen izan. Aldakuntza erabatekoa izan da. Mihia banandu, atzazal artifizialak erantsi, hortzak erauzi edo zorroztu, belarriak eta sudurra moztu eta moldatu, tatuajeak nonahi azalean zein begietan… Harry Potter-en Voldemort pertsonaian inspiratutako narrasti transespezie izan arte. Tiamat izena aukeratu zuen, Mesopotamiako “kaos eta sormenaren jainkosa”ren ohorez.\nBere lana utzi behar izan zuen eta guztira 75.000$ gastatu ditu bilakaera prozesu oso horretan. Ia amaitutzat du. Datorren urtean Mr. Bojangles, hots, bere zakila erauzteko asmoa du eta horrekin behin betiko bukatutzat emango du, dirudienez.\nBerak aldarrikatu nahi duena zera da; berarena bezalako transformazioa egiten dutenak ez direla gen-ero hutsak. Ez dira gutxietsi behar edo zoro moduan tratatuak izan behar. Izan ere, berak erakutsi duen moduan, zientzia-fikzioko pertsonai izan aurretik bizitza “arrunt eta ohiko” gauzatu ahal izan zuen. Edozein pertsona bezain abegitsu, maitakor edo zintzoa izan daitekeela frogatu du eta horrela adierazi du kazetariekin egindako agerraldietan. Munduan barrena, badira bera bezalako hainbat pertsona bitxi, baina bere kasua muturretakoa da. Hala, egon daitezkeen besteentzat inspirazio iturri eta erreferente izan nahi du.\nAgur triunfalistak eta erronka berriak hezkuntzan\n[Zinemaldia 2019] Euskaraz mintzo diren filmak


Kabia Teatro eta Teatre de l`Enjolit konpainien eskutik hasi da BAD - Deia\nKabia Teatro eta Teatre de l`Enjolit konpainien eskutik hasi da BAD\ndeia.eus 15.10.2021 | 16:04\nKabia Teatro eta Teatre de l`Enjolit konpainien eskutik hasi da BAD B.U.\nAtzo hasi zen BAD – Bilboko Dantza eta Antzerki Garaikidearen Jaialdia, Kabia Teatro eta Teatre de l'Enjolit konpainien eskutik. Hain zuzen ere, ostegun honetan hasi da La Fundicion aretoren XXIII. edizioa, "El alimentos de las moscas" antzerki-ikuskizunarekin. Horrela, datorren igandera arte, urriak 24, Bilbo zuzeneko arteen proposamen abangoardistez beteko da.\nAntzezlan hau Kabia Teatro eta Teatre de l'Enjolit konpainien proposamena da. Lehenengoa Bilbon jaio zen 2006an ikerketa-gune gisa, eta bere ikuskizunetak eszenaratzearen alderdi guztiak zaintzen dituzte, objektuen, testuaren, musikaren, aktoreen ekintzaren eta argiztapenaren artean harreman organiko, bizi eta ez-hierarkikoa sortuz.\nTeatre d l'Enjolit, bestalde, 2007an Institut del Teatrek lan eta esperimentazio talde gisa abian jarri zuen Bartzelonako antzerki konpainia bat da. "Potser somniar" bere lehen lanaren ondoren (Institut del Teatreren 2007ko Adrià Gual Saria jaso zuena), bere ibilbidea bere ildoa definituz joan da: gaurkotasunarekin konprometitutako antzerkia, sutsuki kritikoa, zorrotza eta energetikoa.\nBADek bere programazioarekin aurrera jarraituko du datorren urriaren 24ra arte. Dantza garaikidearen, arte bizien, antzerkiaren, performancearen, dramaturgia berrien edo tailerren proposamenak honako hiriko eszenatoki hauetan izango dira: Bilborock Aretoa, Harrobia Aretoan, Campos Antzokian eta bere Cúpula Aretoan, Berreginen Museoan eta Fundición Aretoan.\nBAD jaialdiaren edizio berri honetan 20 konpainiak hartuko dute parte, horietatik 10 euskaldunak: Kabia Teatro, Nerea Martínez, Altraste Danza, Lokke / Olatz de Andrés, Horman Poster Kolektiboa, Jon Ander Urresti, Isaak Erdoiza & Nazario Díaz, Colectivo V.A.L.A, Koldo Arostegui eta Cielo Raso).\nIzan ere, jaialdiak apustu sendoa egiten du tokiko talentua ospatzearen eta babestearen alde, eta berrogei euskal artista inguruk parte hartzen dute bertan. Artista horiek, estatuko hogeita hamar artistarekin eta nazioarteko hamar artistarekin batera, hiria artezale guztien gozamenerako proposamenez beteko dute.\nBizkaiak harrerako pertsonak edo familiak bilatzen ditu.\nBilbao Bizkaia Kirol Anitzeko Europako Triatloi Txapelketak 5 egoitza izango ditu.\nOsasuna, berdintasuna eta kulturarekin lotutako ikastaroetarako plazak gehitu dira.


Espainiako Lankidetzaren eragile guztien eta garapenerako lankidetzarekin lotura duten erakunde publiko nahiz pribatu guztien arteko lankidetza-zerbitzua da. Zerbitzu horretan aholkularitza teknikoa, laguntza edo bazkideak ere eska daitezke jarduera jakin batzuk inplementatzeko, betiere, ikaskuntzarako nahiz sinergiak sortzeko eta sisteman bikoiztasunak eragozteko helburuarekin.\nEsaterako: proiektu bat hasiko duen erakunde batek Espainiako Lankidetzaren koordinazioa jaso dezake, behean ageri den formularioa beteta, eremu jakin batean edo arlo batean esperientzia duten bazkideak bilatzeko.\nZerbitzu hori sektore pribatuak ere aprobetxa dezake garapenerako lankidetzara bideratutako Erantzukizun Sozial Korporatiboko politikak sustatzeko. Interesekoak izan daitezkeen informazio- eta ezagutza-baliabideetara sartu ahali zango dute formularioa bidalita, kontsulta “SGCIDen garapen ekonomikoko arlora” zuzenduta dagoela adierazita.\nSubmitted by coopesp on Or, 01/24/2014 - 13:18


Kataluniako Pirinioetako zohikaztegi sistemen kalitatea babesteko eta hobetzeko ekintzak, GREEN proiektuaren barruan. | Observatorio Pirenaico del Cambio Climático\nAntzeko ingurune naturalak eta habitatak edo antzeko espezieak kontserbatzeko arazoak daudenez, edo ingurumena babesteko ekimen osagarriak daudenez, gune natural horiek lankidetzan aritu dira, 2016ko ekaina eta 2019ko maiatza bitartean GREEN proiektua abian jartzeko: “Pirinioetako Espazio Naturalak kudeatzea eta sarean jartzea”. Proiektu hori REPLIMekin, koordinatzen da, OPCC2rekin, erlazionatutako goi-mendiko lakuei eta zohikaztegiei buruzko beste POCTEFA proiektu batekin. 2017ko uztailean, OPCCk lehen koordinazio-bilera antolatu zuen, sinergiak sustatzeko eta ur-sistema horien azterketan eta jarraipenean ahaleginak bikoiztea saihesteko.\n1. irudia. Mollàs lakura abereak joatearen ondorioak (goian). Afekzioa belarrak jatetik eta lurra trinkotzetik landarediaren suntsipen gogorrera doa (behean, ezkerretik eskuinera).\nKataluniako Pirinioei dagokienez, 2017ko udan zohikaztegi-sistemei buruzko hainbat ekintza abiarazi ziren Kataluniako bi eremu babestutan: Alt Pirineu Parke Naturalean (EA) eta Sant Maurici Aigüestajos i Estany Parke Nazionalean (PNAESM). Ekintza horien helburua oso bereziak diren zohikaztegi-sistema batzuk gehiegizko artzaintzatik babestea da, eta, aldi berean, sistemen epe laburreko erantzuna aztertzeko monitorizazio zehatza egitea. Batez ere, azienda larria biltzen den herriak dira, batez ere behiak eta zaldiak. Ikus daitezkeen efektuak, belarra jatetik harago, hauek dira: gorozkien ekarpena, lurzoruaren trinkotze orokorra, eta landare-estalkian soilguneak irekitzea sistema edafikoa eta sustraiak haustearen ondorioz. Presio handieneko puntuetan, haustura hori orokortu egiten da, eta azalera lohitsu nabarmenak eratzen dira, higadura hidriko aktiboarekin eta oso landaredi sakabanatuarekin (1. irudia). Aipatutako aldaketek ondorioak dituzte zohikaztegi-sistemaren funtzionamendu hidrologikoan eta ziklo biogeokimikoetan, eta baita landare espezialista sentsibleen narriaduran ere.\n2. irudia. Pallerolseko zohikaztegi-sistemaren zati bat hesitzea, landaredia eta hidrologia aldaketak babesteko eta haien jarraipena egiteko.\nGREEN proiektuan adostutako prozedurei eta Bartzelonako Unibertsitateko Geobotanika eta Landarediaren Kartografia Taldeak egindako plangintzari jarraituz, inplikatutako parkeek larreak hesola eta burdin hesi bidez gauzatutako bazterketa-eremuak gauzatu dituzte, edo, kasu batzuetan, artzain elektriko bidez (2. irudia). Oraingoz, PNAPeko lau herritan eta PNAESMeko batean jardun da, eta orain dela urtebete LIFE LimnoPirineus proiektuan egindako beste bat gehitu zaio (Estanyeres) (3. irudia). Itxitura horiek tamaina aldakorrekoak dira (500 m2 eta 1.200 m2 artekoak), udalerriaren arabera, eta kasu guztietan zohikaztegi-sistemaren zati bati dagozkie; horrela, sistemako habitatak artzaintzako bazterketa-eremuaren barruan zein kanpoan ordezkatuta egongo dira.\n3. irudia. Kataluniako gune babestuetako zohikaztegi-sistemak aztertzeko herriak (PNAESM eta PNAP).\nUdalerri guztietan landaredia aztertu da, inbentario espezifiko zehatzetan oinarrituta, eta hurrengo urteetan jarraipena egitea gomendatzen da, bai bazterketa-eremuaren barruan bai kanpoan. Ur freatikoaren maila eta propietate kimikoak ere aztertuko dira. Azterlan horren bidez, aipatutako taldeko ikertzaileok zohikaztegiak kontserbatzeko ekintzak era zientifikoan oinarritu nahi ditugu, eta baita mendiko ekosistemek lurraldearen erabileraren aldaketei ematen dieten erantzunari buruzko ezagutza eskuratu ere.


Erkaitz Regillaga, Igartubeitiko argazki lehiaketako irabazlea\nIgartubeiti Baserri Museoak, bigarren urtez jarraian antolatu duen "Sagastiak loretan eta ardiak larretan" argazki lehiaketan Erkaitz Regillaga, gure elkarteko kidearen argazkia izan da irabazlea. Zorionak!\nHemen duzue bere argazkia.\n14. 'Gure inguruari begirada bat' argazki lehiaketa martxan\n'Gure inguruari begirada bat' argazki lehiaketako 14. edizio honek 'Elikadura Jasangarria' du izenburu eta urte bukaeran jendaurrean egingo den erakusketarako argazkiak aukeratzea da bere asmoa. Erakusketa honetan, elikadurak eta ingurumenak duten harreman estua ezagutarazi nahi da.\nLehiaketara aurkezten diren argazki guztiak Azpeitiko udalerrian ateratakoak izan beharko dira (argazkian antzeman egin beharko da Azpeitin ateratakoa dela) eta argazki hauekin ingurumenaren babeserako elikadura arloan praktika egokiak ezarri eta Elikadura Jasangarria sustatzeko helburuak lortu nahi direnez, bildu nahi diren argazkiak lehiaketako hiru kategoria hauetan banatu beharko dira: Azpeitiko herrian bertako produktuekin egiten diren azoka eta ferietako argazkiak, herriko festetan elikadurak duen lekua adieraziko duten argazkiak (produktuak, txapelketak, sagardo festa, txekorra, bazkari herrikoiak...) eta azkenik herrian diren elikagaien ekoizpen guneetan ateratako argazkiak.\nNahi duten zaletu guztiek parte hartu ahal izango dute eta egile bakoitzak gehienez 9 argazki aurkeztu ahal izango ditu (3 kategoria bakoitzetik).\nArgazkiak aurkezteko azken eguna azaroak 12 da. Lehiaketan parte hartzeko oinarriak, sariak, epeak eta bestelako oharrak atxikitako dokumentuan dituuze.\n'Gure inguruari begirada bat, elikadura jasangarria' , lehiaketako oinarriak ikusi.\nSokamuturra 2015 argazki lehiaketako sari banaketako bideoa\nMikel Zengotita, Sokamuturra 2015 Sari Herrikoiaren irabazle\nSokamuturreko argazki lehiaketako erakusketara gerturatu ziren ikusleek beraientzat argazki onena zein zen bozkatu ahal izan zuten, eta botu denak kontatu ondoren boto-kopuru gehiena "pasea 2", Mikel Zengotitaren argazkiak lortu zituen, beraz berarentzat Sari Herrikoia.\nJuan Mari ibarzabal, Teknopolis argazki lehiaketako irabazle\nTeknopolis, Elhuyar eta Euskal Telebistak ekoiztutako programaren barruan argazki lehiaketak egoten dira. Otsaila honetan 'Industria' zen lehiaketako gaia eta honakoan Juan Mari Ibarzabal, gure elkarteko kide eta lagunaren argazkia izan da irabazlea. Zorionak!\nIbarzabalek argazkia ateratzeko erabiliko teknikak ezagutu nahi izan ezkero hemen dituzue berak prestaturiko dokumentu bat xehetasun guztiekin. Argazkia ateratzeko teknikak ikusi.\nSokamuturra, Imanol Elias 2015 argazki lehiaketaren erakusketa eta sari banaketa\nSokamuturra 2015 argazki lehiaketaren irabazleak\nImanol Elias 2015, sokamuturrari buruzko argazki lehiaketa


Barakaldoko Udalak 315.200 euroko inbertsioa egingo du ikastetxeen hobekuntzan - Deia\nBarakaldoko Udalak 315.200 euroko inbertsioa egingo du ikastetxeen hobekuntzan\nGuztira, 20 ikastetxek euren patioak, estalkiak eta segurtasun sistemak hobetu ahal izango dituzte, besteak beste\ndeia.eus 09.02.2020 | 10:39\n[EN IMÁGENES] La vuelta al cole UNAI BEROIZ\n[EN IMÁGENES] La vuelta al cole\nBARAKALDO. Batera egiten dute horretan lana Azpiegitura eta Hezkuntza arloek. Guztira, 70 jarduketa baino gehiago egingo dira ondorengo ikastetxe eta hezkuntza zentroak hobetzeko: Arteagabeitia, Bagatza, Santa Teresa-Bagatza, Pilar, Gurutzeta, Ibaibe, Larrea, Mukusuluba, Zuhatzu, Musika Kontserbatorioa, Naturgela, Bai Antzerki Eskola, Alkartu, Bituritxa, HHI, Beteluri, Gurutzetako Haurreskola, Meatzen Eskola ohia, Munoa eta Arrontegi.\n"Azken legegintzaldian bi milio euro baino gehiago inbertitu ditugu gure ikastetxeak hobetzeko lanetan. Aurtengo inbertsioa 315.214,49 eurokoa izango da. Inbertsioa handia bada ere, ikasturte hasierarako prest egongo dira eskolak, eta urterik urtera hobetuz joango dira zerbitzuak", adierazi du Barakaldoko alkate Amaia del Campok.\nLANAK IKASTETXEZ IKASTETXE\nGurutzetako eskolan, basket saski berriak jarriko dituzte, bai eta administrazioko eraikinerako sarbideak eta negutegitik eskolako patiora doazen bideak egokituko ere. Gainera, mutilen komunetako hormetako pixalekuak eta gimnasia-lekuko eraikinaren estalkiek itoginak kenduko dituzte. Fatxada eta hesietan, eskolako logo berri duten idazkunak jarriko dituzte, eta patio eta biltegiak margotuko, jantokiko, leiho eta pertsianetako burdin-lanak egingo, argiak ordezkatuko eta sarbide nagusietan maisu-sarrailak egokituko.\nArteagabeitiakoan, berriz, megafonia eta koadro elektrikoz hornituko dute aterpea gertakizunetarako, barruko patioko fatxada garbituko dute eta leihoetako barlasaietan usoak uxatzeko puntak jarriko dituzte. Horrez gainera, psikomotrizitate gelan, babesgailuak; eskola ixteko hesian, iragarki taula; jantokiko burdin-lana, eta gimnasia-lekuko lurra, zeinetan jolas kantxa pintatuko den.\nBagatza-Santa Teresakoan, kanpoko murrua berreraikiko dute haur-gunean. Gainera, edateko urez hornitzeko bi iturri jarriko dituzte patioetan, eta ateak margotuko.\nLarreakoan, ur itoginak kenduko dituzte. Udal Musika Kontserbatorioan, gelak banatzeko lanak egingo dira; dorrean, aldamioak jarri eta erretako argiaz ordezkatuko dira.\nIbaiben, atzeko portxeko zinbriak konponduko dituzte; babesak jarriko, teilapean eta, eskudelak, ostera, IGEko lokalerako sarbidean. Frontoia konpondu eta pintatuko dute, eta haurren jolas-gunean, berriz, zoladura hobetuko.\nMeatzen Eskola ohian, teilatua konpondu, eta eskolako patioaren murruan ate metaliko bat jarriko dute. Mukusulubakoan, haurren gela margotu, atzamarrak ez harrapatzeko babesgailuak ordezkatuko dituzte ateetan, aterpeko zutabeetako babesgailu urdinak konpondu eta aire girotu sistema jarriko dituzte 4 gelatan.\nArrontegin, beste hauek: estalkia konpondu, haurren jantokia pintatu eta biniloak leihoetan jarri, patioko haurren jolas-guneko zoladura konpondu, euri-urak biltzeko saretxo bat jarri eta atezainaren etxe ohira sartzeko eskudela konpondu.\nZuhatzun, eskolako patio margotzeko lanak egingo dituzte, informatikako gela eta liburutegia irakasle aretotarako eta 3 urteko hur gelatarako egokituko dituzte, 2 urtekoen ikasgelaren aldamenean haurren parkea eta jolas-gunea jarriko dute, eta komunak aldatuko dituzte, haurrek erabiltzeko.Munoan, patiorako irtenbidean portxe estali bat jarriko dute, IGEko lokalean hainbat hobekuntza egingo dira, pertsiana-leihoak eta haurren jolas-multzoa konponduko dituzte bai eta gimnasia-lekuko hodiak ordezkatuko ere.\nGurutzetako Haurreskolan, elektrizitate konponketak; lurzoruak; zurezko apalak; ikasgeletan eta jantzi lehorgailu bat.\nAlkartu ikastolan, berogailuak pasilloetan, ikasle txikienen paseorako aulkiak gordetzeko etxola bat eta bi iturri, patioan. Horrez gainera, jantokiko eraikin atzeko espaloia hazi, parkeko fatxadako harrizko balaustrada berregin eta haurren jolas-multzoa eta haurren eraikineko ikasgelak margotu.\nPilar ikastetxean, patioko harmailan, jesarleku luze bat eta pabiloiko berdegunea babesteko hesi bat jarriko dituzte bai eta inguruko berdegunea egokitu ere. Eskolako patioa margotu dute jada, bai eta barruko ateak ere, eta jantokiko irtenbidean portxe estali bat egingo dute.\nBituritxan, eraikin nagusiko erretenak eta Artzain Onaren fatxadako zorrotenak garbitu, zurgintzako ikasgelako hezetasunak kendu eta merkataritzako eraikineko ikasgeletarako 2 sarbide berri zabalduko dituzte. Horrez gainera, atikoko ikasgelako modulu-sabaia ordezkatuko dute.\nBai Antzerki Eskolan, leihoak eta barruko argiak ordezkatzeaz gainera, Domo zirkuaren aldameneko fatxadako habeak konpondu eta margotuko dituzte. Naturgelan, estalkia garbitu eta biltegian apalak jarriko dituzte. Amaitzeko, Arena kaleko HHIn, biltegiko leihoari pertsiana itsatsiko diote.


Maiatzaren 8an Gipuzkoako Erroten Egunaren 1. edizioa ospatuko dute - KULTUR SHAREA\nOndare-elementu horien inguruko jarduera programa zabala antolatu da, horiek balioan jarri eta jendeari ezagutarazteko\nGipuzkoako Erroten Eguna ospatzeko ekimena Ihurrita Errota elkarteak bultzatu du, eta lurraldeko hainbat elkarte, udalerri eta eragileren laguntza izan du, besteak beste, Donostiako San Telmo Museoarena eta Gipuzkoako Foru Aldundiarena. Jendeari errotak hobeto ezagutarazteko eta ondare-elementu horri lotutako alderdi ezberdinak ulertzeko aukera ematea du helburu: historia eta kultura, ingurumena, teknologia, energia desberdinen erabilera eta gure gizarteak eta paisaiak izan dituzten aldaketak.\nAntolatzaileen arabera, “lurraldearen orografiari eta klima euritsuari esker, errotaren industria garatu da, mendeetan zehar energia hidraulikoa baliatzen baitzuen komunitateari zerbitzua ematen zion hainbat zereal mota ehotzeko. Arto amerikarraren etorrerak eta gure lurraren ezaugarrietara ondo egokitzeak euskal geografiako bazter guztietara zabaldu ziren erroten kopurua biderkatu zuen, eta hainbat mendetan zehar beren jarduerari eutsi zioten, pixkanaka bigarren maila batean geratzen joan ziren arte”.\nGaur egungo erroten panoramak ez du zerikusirik duela mende batzuetako egoerarekin, ezta Antxon Agirre Sorondok duela 40 urte Tratado de Molinología lanean bildutako 600 errota baino gehiagorekin ere. Iraganeko garrantzi ekonomikoa galduta, errotek ondare balio berria hartu dute, bizimodu bati eta gizarte baten jakintzen transmisioari estuki lotutako jarduera batena.\nApirilaren 29an, ostirala, emango diote hasiera ekimenari Gordailuan bisita gidatu batekin eta Igartzako errotan zabalduko den erakusketarekin, eta apirilaren 30a egun seinalatuetako bat izango da, Larraulen egingo den errotagintza topaketarekin. Bertan, edizio honetako parte hartzaileak bilduko dira goizean zehar. Maiatzaren 7an eta batez ere 8an biltzen dira proposamen gehienak, eta maiatzeko hurrengo asteburuetan jarraituko dute.\nTags: Gipuzkoako Erroten Eguna\nPantxoa Carrere kantariak ‘Esperantzan’ diskoa kaleratu du\nJaime Eguarasen ‘Larruazalaren azpian: translazioak eta disonantziak’ erakusketa paratu dute Iruñean